Raja Leonidas dan Perang Thermopylae : Kisah Sebenar Disebalik Filem '300'

Peminat-peminat filem pasti tahu tentang sebuah filem aksi yang diadaptasi daripada komik berjudul '300' lakonan Gerard Butler. Filem itu pada zamannya merupakan sebuah filem aksi yang unik kerana membawa beberapa teknik baru pembikinan filem yang akhirnya menjadi ikutan sehingga kini.

Sejarah dalam filem itu, walaupun berdasarkan kisah sebenar yang pernah berlaku lebih banyak mengambil inspirasi daripada kisah komik '300' hasil karya Frank Miller dalam jalan cerita serta persembahan.

Kisah tentera Greek terpaksa berhadapan dengan jumlah askar Persia yang lebih 10 kali ganda bilangan mereka, dipimpin oleh Raja Leonidas itu berlaku dalam dua peperangan serentak sebenarnya melibatkan dua tempat berbeza, dalam waktu yang sama.

Mengapa peperangan yang digelarkan 'Perang Thermopylae' ini sangat popular untuk dibicarakan peminat-peminat sejarah lama dunia?

Selepas tewas dalam Perang Marathon pada tahun 490BC, orang Persia di bawah pimpinan anak kepada Raja Darius I yang menaiki taktha, Raja Xerxes mula meneruskan agenda ayahnya meluaskan pengaruh kerajaan Persia. Pelan untuk menakluk Greece dengan melalui Hellenspont dan seterusnya masuk melalui Thrace, dengan membawa jumlah angkatan yang besar diteruskan berpandukan kepada rancangan asal.

Bagi memastikan rancangan mereka berhasil ekoran kegagalan menyeberangi Gunung Athos dalam beberapa pertempuran sebelum itu, Xerxes bercadang untuk membina sebuah terusan merentasi tanah genting pergunungan tersebut.

Mengetahui rancangan penaklukan Persia, penduduk Athens dan Sparta mula bersedia membina peralatan bagi melindungi bandar mereka, termasuklah kapal-kapal layar. Xerxes menawarkan perjanjian damai, meminta hadiah sumbangan daripada orang Greek sebagai tanda perdamaian namun ditolak bulat-bulat oleh orang Greek ketika itu, yang yakin kerjasama di antara Athens dan Sparta akan berjaya mengusir keluar serangan Persia.

Berdepan perang yang semakin hampir, beberapa strategi untuk menentang Persia diajukan dalam perbincangan kedua-dua pemerintah. Jeneral-jeneral Sparta diberikan tanggungjawab mengetuai perang di darat, sementara Jeneral Athens mengetuai serangan di laut. Pergerakan tentera Persia yang sudah melintasi Hellenspont, menyebabkan mereka perlu melalui satu laluan sempit yang terletak di Thermopylae.

Ini menimbulkan idea pada salah seorang Jeneral Athens bernama Themistocles, kerana laluan sempit itu mampu membolehkan tentera yang lebih sedikit jumlahnya berdepan jumlah angkatan Xerxes yang lebih ramai.

Bagi merealisasikan idea beliau, Themistocles memujuk tentera Sparta meninggalkan kedudukan mereka, bagi membantu mempertahankan kawasan milik Athens. Sebagai pertukaran, Themistocles dan seluruh tentera Athens berjanji akan mempertahankan sebuah kawasan bernama Artemisium daripada serangan laut Xerxes.

Selepas dipersetujui tentera Sparta, seluruh lelaki dewasa Athens diminta untuk turut menyertai peperangan dan golongan wanita serta kanak-kanak dipindahkan ke kawasan bernama Peloponnesus, untuk dilindungi. Tentera yang berperang di darat, mula bergerak ke Thermopylae di bawah arahan Sparta, mempertahankan jurang sempit yang terletak di antara bukit dan laut - pintu kepada bahagian selatan Greece yang dikenali dengan nama 'The Hot Gates.'

Strategi Themistocles memerlukan kemaraan tentera Persia di halang secara serentak di dua tempat - jadi tentera Athens berperang dalam perang yang dinamakan 'Peperangan Artemissium' sementara tentera Sparta terlibat melindungi The Hot Gates, dalam 'Peperangan Thermopylae.'

Ketika mendapat berita tentang tugas mereka, Raja Leonidas dan tenteranya sedang meraikan festival Carneia yang melarang mereka menyertai peperangan - berdasarkan undang-undang masyarakat Sparta. Bagaimanapun, majlis penasihat mereka merasakan kepentingan untuk melindungi The Hot Gates jauh lebih besar berbanding pantang-larang mereka.

Raja Leonidas diberikan pelepasan untuk membawa 300 orang askarnya yang digelarkan Hippeis dan berharap mereka dapat mengumpulkan lebih ramai askar dalam perjalan ke Thermopylae, serta mampu bertahan sementara menunggu kedatangan tentera Sparta sebenar. Mereka tiba di Thermopylae dengan jumlah keseluruhan hampir 7,000 orang kekuatan bergabung dengan tentera-tentera Greece lain dari negeri Arcadia dan Corinth, termasuk 1,000 orang Phocian yang pernah bertugas membina dinding pertahanan di The Hot Gates.

Oleh kerana orang Phocian sudah mengetahui tentang satu laluan pergunungan yang ada serta mampu memintas kedudukan mereka seterusnya menggagalkan strategi pertahanan Themistocles, Raja Leonidas meminta 1,000 orang Phocian yang sudah mahir dengan kawasan tersebut untuk melindungi laluan pergunungan itu.

Pada pertengahan bulan Ogos tahun 480BC, tentera Persia mula kelihatan di Teluk Malian, berdekatan Thermopylae. Xerxes menghantar wakil untuk rundingan dengan tawaran lumayan kepada Leonidas dan tenteranya. Rundingan itu ditolak.

Xerxes menunggu selama lebih empat hari tanpa melakukan apa-apa. Hanya pada hari ke lima, melihat Leonidas dan orang-orangnya terus berdegil mempertahankan kedudukan mereka, Xerxes mengarahkan tenteranya menyerang.

Strategi bijak Themistocles mencipta benteng di darat dan lautan membolehkan kemaraan tentera Persia disekat dengan mudah, buat sementara. Ini kerana lokasi yang dipilih Themistocles memang menyukarkan tentera Persia untuk mara.

Kedua-dua titik pertarungan merupakan kawasan laluan sempit yang akan membolehkan tentera Greece yang lebih kecil jumlahnya, mampu berdepan dengan tentera Persia yang lebih ramai.

Jumlah yang terlalu besar (dianggarkan di antara 70,000 ke 800.000 orang) tentera Persia memaksa tentera Persia melakukan tindakan lebih pantas, disebabkan keperluan untuk mendapatkan bahan bekalan askar-askar yang ada.

Harapan Themistocles, sekiranya mereka berjaya mempertahankan kedua-dua kawasan ini untuk satu tempoh, lama-kelamaan tentera Persia akan perlu bergerak atau merempuh masuk. Bagaimanapun, jumlah pengorbanan yang diperlukan sukar sekali untuk diramal dari pihak mereka.

Raja Leonidas mengarahkan tenteranya mempertahankan laluan sempit itu dengan formasi mereka yang dinamakan 'phalanx.' Berikutan kelebihan berdasarkan faktor geografik serta kelebihan tentera Hoplites arahan Leonidas, mereka berjaya mempertahankan kedudukan mereka dalam hari pertama serangan tentera Persia yang berjumlah lebih 10,000 orang.

Peralatan yang digunakan orang Greece ketika itu juga jauh lebih sesuai untuk pertempuran di situ, kerana tentera Persia dilengkapi dengan pedang dan tombak yang lebih pendek memerlukan mereka masuk ke dalam perangkap Leonidas.

Tidak mengerti kenapa sukar untuk mereka memecah masuk, Xerxes menghantar beberapa kumpulan besar lagi. Semua serangan Persia berjaya dipatahkan pihak Greece. Menjangkakan serangan yang dilakukan sebelum itu sekurang-kurangnya berjaya menurunkan jumlah tentera Greece, hari kedua peperangan Thermopylae berlaku dalam corak yang sama dengan kegagalan demi kegagalan tentera Persia.

Hanya selepas seorang warga Trachinia bernama Ephialtes bertindak memberitahu tentera Persia dan Xerxes berkenaan laluan pergunungan yang mampu merentasi kedudukan orang Greece, Xerxes mengarahkan komandernya yang bernama Hydarnes dengan lebih 20,000 orang untuk cuba melalui laluan tersebut.

1,000 orang Phocian yang ditugaskan mengawal laluan tersebut terpaksa berundur melihat jumlah tentera yang besar di hadapan mereka. Khabar buruk kegagalan orang Phocian melindungi laluan tersebut sampai ke telinga Leonidas. Atas perbincangan, beliau memutuskan untuk terus mempertahankan kedudukan mereka; walaupun tahu mereka kini sudah dikepung tentera Persia.

Walaupun Leonidas mengambil keputusan untuk terus bertahan, dia membuka peluang kepada mana-mana tentera yang mahu berundur untuk meninggalkan mereka di situ. Majoriti askar gabungan beberapa negeri itu mula beredar, dengan hanya Leonidas, pasukan pengawal Hippeis beliau disertai oleh 400 orang Thebans dan 700 orang Thespian mengambil keputusan untuk terus mempertahankan The Hot Gates.

Tindakan Leonidas yang tidak mahu berpatah balik menimbulkan beberapa persoalan pada pengkaji sejarah tentang sebab sebenar Leonidas terus berkeras mempertahankan kedudukan mereka.

Banyak pihak menyebut tindakan itu diambil berikutan tatacara perang orang Sparta yang tidak dibenarkan berundur. Walau bagaimanapun, pendapat paling popular menyebut Leonidas bertindak mengorbankan dirinya bagi memastikan tentera yang mahu berundur berjaya melarikan diri. Ini kerana masih ada pihak perlu menghalang kemaraan Persia daripada arah laut. Dengan berkorban, seramai lebih 3,000 orang askar selamat untuk berjuang di kemudian hari.

Menyedari risiko di serang dari belakang oleh tentera Hydarnes, Leonidas sudah bersedia berhadapan dengan nasib yang bakal menimpa mereka. Serangan tentera Xerxes terpaksa dipertahankan dengan jumlah tentera yang lebih kecil. Nekad sekurang-kurangnya mahu mengorbankan seberapa ramai tentera Persia sebelum mereka dibunuh, Leonidas dan saki-baki tenteranya bergerak mendekati angkatan tentera Persia - mula berperang dalam kawasan yang lebih luas secara berdepan-depan.

Pada hari ketiga perang Thermopylae, Leonidas terkorban selepas dipanah askar Persia. Tentera di bawahnya cuba berundur ke bahagian lereng bukit namun mereka terus ditekan oleh jumlah tentera Persia yang jauh lebih ramai. Melihat semakin sukar untuk bertahan, orang-orang Theban mengambil keputusan menyerah diri dan orang-orang Sparta terus berjuang sehingga tidak ada seorang pun tinggal.

Selepas tentera kecil Leonidas gagal mempertahankan Thermopylae, pintu untuk Persia masuk terbuka luas. Themistocles mengubah strateginya walaupun dia sendiri berjaya mempertahankan Artemissium selama 3 hari. Beliau mengeluarkan arahan untuk menyembelih semua binatang ternakan yang ada agar tidak jatuh ke tangan Persia. Tentera Athens mula berundur ke Salamis bagi merangka strategi baru dan mengumpulkan kembali orang-orang mereka.

Xerxes dan tenteranya berjaya masuk ke Greece, memusnahkan bandar yang tidak tunduk kepadanya seperti Plataea dan Thespiae sebelum mara ke ibu negeri Greece, Athens yang sudah kosong. Themistocles mengambil keputusan untuk mempertahankan Teluk Saronic, di mana strategi hampir serupa sekali lagi digunakan.

Kali ini, mereka mengambil inisiatif lebih awal menyerang tentera Persia lebih awal berbanding bertahan seperti di Thermopylae dan Artemissium. Tentera Persia mengalami kekalahan dalam Perang Salamis, memaksa Xerxes dan tenteranya berundur.

Kedudukan tentera Parsi yang sudah terlalu jauh daripada Hellespont, membuatkan Xerxes mula risau sekiranya kawasan tersebut dapat dikuasai orang Greece menyebabkan laluannya untuk kembali ke Asia tersekat.

Xerxes berundur dengan tenteranya namun berdepan kondisi teruk akibat wabak dan kekurangan bekalan makanan. Dia meninggalkan panglimanya yang bernama Mardonius untuk meneruskan kemaraan mereka, namun kejayaan tentera Greece mengambil semula Attica dan beberapa kawasan lain, menjadi pemangkin kepada kebangkitan semula orang Greece.

Dalam Perang Plataea, tentera Sparta, Athens dan Tegeans sekali lagi bergabung menyerang kubu orang Persia pada tahun 479BC, Mardonius berjaya dibunuh beserta 43,00 tentera Persia menandakan berakhirnya ancaman Persia ke atas Greece.


5 Sikap Ini Menunjukkan Anda Seorang Pekerja Bermasalah

Pekerja yang bermasalah bukan sahaja menjengkelkan malah mereka juga boleh menjadi beban kewangan kepada sesuatu perniagaan atau syarikat.

Menurut kajian oleh Pusat Kepimpinan Kreatif (CCL), pekerja seperti ini boleh menyebabkan sesebuah syarikat atau organisasi kerugian RM32,000 sehari disebabkan oleh merosakkan amanah, mengurangkan output dan inovasi dan menurukan motivasi serta perpaduan kumpulan kerja.

Untuk menentukan sama ada anda seorang pekerja yang bermasalah atau tidak, anda perlu melihat tingkah laku anda. Dalam kajian yang diterbitkan baru ini, CCL meminta sampel 214 orang pemimpin syarikat di seluruh dunia untuk mencirikan masalah pekerja.

Dan jawapan yang berada di tangga teratas adalah prestasi kerja yang lemah, diikuti dengan ketidakupayaan untuk bekerja dengan baik dalam kumpulan dan tidak bertindak balas terhadap apa yang diajar.

iluminasi.com kongsikan 5 tingkah laku pekerja bermasalah yang paling lazim dan bagaimana ia berlaku ketika di tempat kerja.

Pekerja yang berprestasi rendah menghasilkan kerja di bawah paras yang gagal memenuhi jangkaan majikan, yang bermaksud para pekerja lain terpaksa melakukan kerja bagi pihaknya.

214 pemimpin syarikat yang mengambil bahagian dalam kajian ini menggambarkan individu seperti ini dengan menggunakan frasa seperti "mengalami kesukaran bekerja" dan "gagal menyampaikan apa yang dijangkakan".

Cuba anda tanya diri sendiri bagaimana rakan-rakan anda memperlakukan anda di tempat kerja. Jika mereka mengelak daripada anda, anda mungkin memmpunyai tingkahlaku yang bermasalah ini.

Para responden kajian ini mengenal pasti pekerja jenis ini sebagai orang yang tidak disukai oleh orang lain dan mereka ini sukar untuk membentuk hubungan positif dengan rakan sekerja.

Pekerja seperti ini enggan mendengar dan menerima maklum balas. Mereka seperti kalis daripada apa-apa yang diajar atau kritikan dan gagal melakukan peningkatan yang disyorkan oleh majikan mereka.

Perubahan adalah sesuatu yang tidak dapat dielakkan dalam mana-mana organisasi dan ia adalah satu elemen penting untuk pertumbuhan peribadi dan profesional.

Tetapi jika anda tidak mempunyai sifat keterbukaan terhadap perubahan, sama ada itu hanya menentang atau penolakan secara langsung sama sekali, anda berkemungkinan besar seorang pekerja yang bermasalah.

Ini adalah antara sikap yang paling teruk di antara kesemua yang tersenarai. Pekerja bermasalah gagal berulang kali dalam mengambil tanggungjawab ke atas tindakan mereka sendiri.

Mereka lebih cenderung untuk menyalahkan mereka di sekeliling disebabkan hasil kerja yang teruk. Dengan ini, mereka berasa agak selesa walaupun berada dalam situasi bermasalah.

Menurut CCL, anda tak perlu risau sekiranya memiliki beberapa ciri pekerja bermasalah dalam tingkah laku anda sendiri. Kesedaran diri adalah langkah penting yang pertama untuk mengenal pasti dan menyelesaikan masalah sikap.

Malah, peningkatan diri adalah satu proses yang berterusan. Anda boleh mengambil beberapa langkah segera untuk menghapuskan tingkah laku buruk ini.

CCL mencadangkan mereka yang mempunyai masalah ini untuk memperuntukan sedikit masa setiap hari untuk melakukan penilaian sendiri terhadap kelakuan dan bagaimana ia mempengaruhi orang lain.

Organisasi ini menyarankan agar anda mendapatkan maklum balas dari rakan sekerja yang dipercayai atau dari penyelia.

Dengan melakukan penilaian seperti ini, ia akan membantu anda untuk lebih memahami bagaimana orang lain berhadapan dengan anda, sama ada salah atau betul dan baik atau buruk.


10 Negara Mempunyai Masalah Pemerdagangan Manusia Paling Teruk

Pemerdagangan manusia adalah salah satu jenayah paling kejam yang dilakukan terhadap manusia. FBI menyatakan ia adalah aktiviti jenayah ketiga terbesar dunia. Menurut PBB pula, 20% daripada mangsa jenayah ini adalah kanak-kanak. Masalah ini bukan sahaja timbul di negara miskin malah pada negara-negara pertama dunia.

Seringkali, mereka yang mempunyai kesempitan hidup sering ditipu, diculik atau dipaksa menjadi hamba dengan bayaran yang sedikit. Mereka ini kebanyakannya bekerja sebagai buruh paksa, hamba domestik, pelacur dan banyak lagi.

Kajian yang paling komprehensif mengenai pemerdagangan manusia ialah Laporan Pemerdagangan Orang (TIP) yang diterbitkan setiap tahun oleh Jabatan Kehakiman Amerika. Kami ingin kongsikan bersama anda senarai negara paling teruk dalam penyeludupan manusia dan dikenali sebagai negara Tier 3 dalam laporan yang dikeluarkan.

Algeria adalah negara terbesar di Afrika. Ia menjadi sarang penyeludupan manusia kerana lokasinya yang strategik untuk masuk ke Eropah. Banyak pendatang dari Mali, Niger, Cameroon, Cote d'Ivoire dan Nigeria akan singgah di negara ini. Namun, apa yang terjadi adalah mereka sering ditipu ejen, kehabisan wang atau dicuri dan terkandas di Algeria, jauh dari negara asal mereka.

Ini menyebabkan mereka tiada pilihan selain terpaksa bekerja sebagai pelacur, buruh kasar dan sebagainya bagi mengumpul wang. Hal ini semakin sukar apabila mereka adalah pekerja tidak sah dan seringkali ditipu dari segi gaji berulang kali.

Selama bertahun-tahun Algeria menafikan mereka mempunyai masalah pemerdagangan manusia. Walaupun sudah dikelaskan sebagai negara Tier 2 dan 3 sejak dari tahun 2004, mereka baru menyedari mempunyai masalah ini pada 2015. Pada Disember tahun yang sama, kerajaan telah melancarkan pelan menangani masalah ini namun masalah yang berlaku seakan tidak selesai.

Sejak tahun 2002, Venezuela telah beralih dari Tier 2 kepada Tier 3 dalam senarai pemerhatian. Namun, keadaan bertambah buruk pada 2015 apabila ekonomi Venezuela mengalami kemerosotan dan kadar jenayah meningkat sebanyak tiga kali ganda.

Antara yang menjadi mangsa adalah 55% orang dewasa, 26% gadis muda dan 19% budak lelaki. Mereka selalunya tertipu dengan tawaran  perkerjaan. Sebaliknya, mereka dihantar ke negara-negara Kepulauan Caribbean di mana mereka dipaksa melakukan pelbagai pekerjaan lain.

Sebab utama Venezuela sentiasa berada di senarai terburuk ini adalah kerana kurangnya tindakan untuk memeranginya. Mereka mempunyai undang-undang yang ketat mengenai penyeludupan manusia, namun tidak sampai 10 orang yang telah disabitkan di bawah undang-undang pemerdagangan manusia sejak dari 2013.

Perperangan antara orang Islam yang tinggal di utara Sudan dengan Kristian dan Animisme yang tinggal di selatan, telah menjurus kepada kemerdekaan Sudan Selatan pada tahun 2011. Ketika berpisah, Sudan Selatan bebas hutang dan mempunyai pendapatan sederhana kerana mereka adalah pengeksport minyak.

Disebabkan rasuah, dalam masa lima tahun sahaja Sudan Selatan telah menjadi negara ke-16 termiskin berbanding Sudan yang berada pada tangga ke-52 termiskin. Namun, kedua-dua negara ini mempunyai masalah sama yang lebih teruk iaitu penyeludupan manusia.

Sudan dan Sudan Selatan memikat orang dari Uganda, Kenya, Ethiopia, Eritrea dan Republik Congo dengan menjanjikan pekerjaan tetapi sebaliknya memperhambakan mereka.

Pasaran besar di kedua-dua negara itu adalah kanak-kanak termasuk seawal usia 10 tahun. Mereka dipaksa melakukan pelbagai kerja seperti mengemis, membuat bata, membasuh kereta, melacur dan banyak lagi.

Belarus adalah sebuah negara Eropah Timur yang bersempadan dengan Rusia, Ukraine, Lithuania dan Latvia. Pemerdagangan manusia biasanya dikawal oleh sindiket jenayah terancang tetapi di Belarus, ia ditaja oleh kerajaan negara itu sendiri.

Terdapat beberapa cara kerajaan memperhambakan rakyatnya. Salah satunya ialah pengganggur perlu membayar yuran kepada kerajaan atau dipaksa melakukan kerja khidmat masyarakat. Peluang adalah tinggi bagi pengganggur untuk gagal membayar yuran terbabit dan ini membawa kepada pilihan melakukan khidmat masyarakat yang bermakna bekerja tanpa gaji untuk kerajaan.

Satu lagi cara ialah kerajaan memberi bonus kepada mereka yang bekerja dalam industri pemprosesan kayu setiap bulan. Jika mereka berhenti kerja, mereka perlu membayar balik bonus kepada kerajaan atau melakukan khidmat masyarakat. Jika tidak, mahkamah akan memaksa mereka terus bekerja dalam industri kayu sambil diperhatikan pihak penguasa.

Cara ketiga adalah penagih alkohal dan dadah boleh ditahan selama 12 hingga 18 bulan dalam "Pusat Perubatan Buruh". Di sini, mereka dipaksa untuk bekerja atau akan disumbatkan ke dalam penjara. Pelbagai lagi undang-undang pelik yang dikuatkuasakan di Belarus. Oleh kerana keadaan ini, ramai orang cuba meninggalkan Belarus, menjadikannya pusat kepada penyeludupan manusia.

Situasi di negara komunis ini adalah unik berbanding yang lain. Salah satu sebab adalah keadaan yang teruk di negara ini termasuk kem buruh paksa yang menempatkan 80,000 hingga 120,000 orang yang dipaksa bekerja untuk kerajaan. Malah kebanyakan buruh paksa ini tidak melakukan sebarang jenayah sama sekali.

Satu lagi cara lagi, negara ini memperdagangkan rakyatnya ke luar negara. Dianggarkan antara 110,000 hingga 120,000 rakyatnya yang dihantar untuk bekerja di 20 hingga 40 negara lain dalam satu-satu masa.

Ini menjadikan rejim Kim Jong-un mendapat keuntungan hampir RM 10 billion setahun. Namun, para pekerja ini hanya menerima 10% daripada gaji mereka selepas kembali ke Korea Utara. Biasanya, mereka dihantar selama 3 tahun untuk berkhidmat. Salah satu negara yang menyewa hamba dari Korea Utara adalah Qatar yang sedang bersiap sedia untuk menjadi tuan rumah Piala Dunia 2022.

Rusia adalah negara terbesar dunia dan mempunyai populasi sebanyak 144 juta orang. Ia merupakan satu-satunya negara G8 yang dikelaskan sebagai negara Tier 3 berkaitan pemerdagangan manusia.

Dipercayai sekitar 5 hingga 12 juta pendatang bekerja di Rusia dalam kondisi yang hampir dengan penghambaan. Ini termasuk bekerja di sektor kilang, pembinaan dan pertanian. Wanita dan kanak-kanak pula dipaksa melakukan pelacuran.

Pelbagai cara dilakukan oleh majikan untuk memastikan buruh paksa ini kekal berada di negara mereka seperti menahan gaji, melambatkan bayaran atau memegang passport mereka.

Salah satu lagi sebab adalah masalah rasuah. Terdapat tuduhan bahawa pegawai Rusia memudahkan kemasukan pendatang ke negara ini untuk dieksploitasi. Bahkan, ada pegawai yang menerima rasuah untuk tidak menyiasat jenayah pemerdagangan manusia.

Pihak kerajaan Rusia juga terlibat secara langsung apabila menjadi salah satu negara yang "memajak" hamba dari Korea Utara sebagai buruh. Dalam persetujuan oleh kedua-dua negara itu, sebanyak 20,000 pekerja Korea Utara dihantar ke Rusia untuk bekerja dalam industri yang berbeza, terutamanya pembalakan.

Suatu perkara yang menyumbang kepada penyeludupan manusia adalah ketidakstabilan sesebuah negara itu sendiri. Syria adalah salah satu daripadanya kerana terlibat dengan perang paling dahsyat abad ke-21 setakat ini.

Perang saudara yang bermula pada bulan Mac 2011 telah mengakibatkan lebih 5 juta orang telah melarikan diri dari negara ini dan ia mewujudkan keadaan yang ideal untuk sindiket penyeludupan manusia. Berjuta-juta lagi rakyat yang tinggal menjadi mangsa mudah mereka.

Ramai mangsa sindikit ini terutamanya wanita telah dihantar ke negara jiran seperti Jordan, Lebanon dan Turki. Mereka dipaksa bekerja di pelbagai sektor pekerjaan termasuklah pelacuran.

Apa yang menjadikan pemerdagangan manusia lebih teruk di Syria adalah kumpulan pengganas. Kumpulan pengganas ISIS berjaya menawan beberapa kawasan di Iraq dan Syria. Wanita dan kanak-kanak sering diseludup masuk ke kawasan ini di mana wanita berhadapan dengan perkahwinan paksa manakalah kanak-kanak pula dikerahkan menyertai kumpulan pengganas itu.

Selain ISIS, terdapat beberapa lagi kumpulan bersenjata seperti Ahrar Al-Sham, Jabhat Al-Nusra dan pasukan Kurdi yang mengawal kawasan berbeza di negara ini dan juga terlibat dalam pemerdagangan manusia. Sehingga keamanan dikecapi, masalah ini mungkin tidak akan berhenti dengan sendirinya.

Seperti yang diterangkan pada awal tadi, negara yang mempunyai masalah teruk mengenai penyeledupan manusia dikelaskan sebagai negara Tier 3. Namun, ada negara yang diletakkan dalam kategori "Kes Khas". Ini kerana negara itu tidak stabil sehingga sukar untuk mengetahui skop sebenar masalah penyeludupan manusia yang berlaku di negara mereka.

Negara pertama pertama kategori kes khas ini adalah Yaman. Sejak 5 dekad yang lalu, negara ini terlibat dengan beberapa perang saudara. Perang ini diburukkan lagi dengan campur tangan ISIS dan Al-Qaeda yang berada di beberapa bahagian negara ini.

Sama seperti Syria, rakyat Yaman adalah mangsa mudah bagi sindikit penyeludupan manusia. Yaman juga tidak mempunyai data rasmi mengenai masalah ini kerana ketidakstabilan negara itu sendiri. Setakat ini lebih 3 atau 4 juta rakyatnya yang telah diseludup keluar ke negara berdekatan.

Kanak-kanak adalah mangsa yang paling terkesan. Mereka dipaksa bekerja sebagai sebagai buruh kasar dan sebagainya. Sebahagian daripada mereka juga dihantar ke Arab Saudi dan Libya untuk dijadikan pelacur. Bagi kanak-kanak lelaki pula, mereka dipaksa menjadi tentera oleh kerajaan seawal usia 10 tahun.

Negara dengan Kes Khas yang kedua pula ialah Libya yang terletak di antara Algeria dan Mesir. Libya adalah negara yang kaya minyak dan dikuasai oleh diktator Muammar Gaddafi sebelum beliau digulingkan dan dibunuh pada tahun 2011. Jauh sebelum kejatuhannya lagi, Libya adalah magnet sindiket pengedaran manusia kerana kedudukannya yang strategik antara Eropah dan Sub-Sahara Afrika.

Setelah kejatuhan Gaddafi, tiada kerajaan yang sebenar mengambil alih negara ini dan beberapa kawasan berbeza di negara ini telah dikawal kumpulan bersenjata termasuk ISIS dan Al-Qaeda. Ini menjadikan industri pemerdagangan manusia adalah ke-2 terbesar selepas industri minyak.

Ramai orang ditahan di Libya ketika dalam perjalanan ke Eropah dari Afrika. Mereka ditempatkan di beberapa pusat tahanan di mana mereka diseksa, dibunuh atau diserang secara seksual. Bahkan, kaum wanita akan memakan pil mencegah kehamilan sebelum memasuki Libya, takut sekiranya dirogol sehingga mengandung. Beberapa pusat tahanan ini ditaja oleh negara, selebihnya dikawal oleh militia.

Selain ditahan, mereka dipaksa untuk bekerja sebagai hamba sama seperti beberapa negara yang telah disenaraikan di atas. Malangnya, Libya dilihat tiada masa hadapan untuk menangani masalah pemerdagangan manusia ini dalam masa terdekat.

Sekiranya beberapa negara yang disenaraikan sebagai kes khas ini diharap bersifat sementara kerana terlibat dengan pelbagai masalah seperti bencana alam, perperangan atau panghapusan etnik tetapi keadaan di Somalia adalah berbeza sama sekali. Pada tahun 2018, Somalia dilabelkan sebagai kes khas untuk tahun ke-16 berturut-turut.

Somalia merupakan salah satu negara termiskin di dunia dan terkenal kerana masalah kebuluran penduduknya. Banyak masalah di negara ini bermula sejak 1991 apabila Presiden Mohamed Siad Barre digulingkan. Banyak kawasan di Somalia kini dikuasai oleh panglima perang yang memerintah suku kaum sendiri. Kerajaan baru akhirnya dipilih pada 2012 setelah sekian lama tidak mempunyai kerajaan pusat.

Namun begitu, kerajaan baru tidak mempunyai banyak kawalan ke atas enam negeri yang membentuk negara ini. Tambahan pula, organisasi pengganas seperti Al-Shabaab mengawal sesetengah kawasan pendalaman di negara ini. Oleh kerana keadaan buruk ini, masalah penyeludupan manusia berleluasa di sini.

Ramai rakyatnya yang digunakan sebagai buruh paksa, penghambaan domestik dan perdagangan seks. Tentera kanak-kanak adalah perkara biasa di negara ini kerana pihak kerajaan dan beberapa negeri di sini mengamalkannya. Kerajaan Somalia yang sekian lama tidak mengeluarkan sijil kelahiran juga menjadikan ianya sukar untuk mengetahui umur sebenar kanak-kanak yang direkrut ini.

Seperti kebanyakan negara bermasalah lain, penduduk di sini juga akan cuba untuk lari keluar negara sekiranya mempunyai peluang dan pastinya sindiket penyeludupan manusia akan berada di tempat-tempat sebegini.


Kisah Cubaan Menghasilkan Kereta Kebal Paling Besar Di Dunia Oleh Adolf Hitler - Landkreuzer P. 1000 Ratte

Di tengah-tengah berlangsungnya Perang Dunia Kedua, pemimpin Nazi, Adolf Hitler cuba untuk merealisasikan penghasilan antara senjata yang paling kuat dalam sejarah manusia, iaitu Landkreuzer P. 1000 Ratte.

Landkreuzer P. 1000 Ratte sepatutnya menjadi kereta kebal yang paling besar dan paling berat pernah dihasilkan.

Dengan seberat 1,000 tan, bersamaan dengan berat 1,020 buah Perodua Myvi atau 5 kali ganda berat kereta kebal yang paling besar pernah dihasilkan serta bersaiz 35 meter, Landkreuzer merupakan satu bukti usaha Nazi untuk menghancurkan dunia.

Kereta kebal gergasi ini direka untuk mempunyai meriam berkembar di dalam sebuah turet yang berputar yang dipasang di atasnya dan mampu menembak peluru berpandu 280mm ke arah musuh.

Ia juga dirancangkan untuk dikendalikan oleh 40 orang kru dan mempunyai tempat parkir yang cukup besar untuk menyimpan satu skuadron motosikal peninjau.

Pada bahagian penggerak kereta kebal gergasi ini pula, sebanyak 3 penginjak berukuran 21 meter setiap satunya di setiap bahagian untuk menggerakkannya.

Dengan perisai seberat 300 tan yang menutupi keseluruhan bahagian kereta kebal ini dengan ketebalan 10 inci, ia sepatutnya menjadi kalis kepada hampir setiap jenis serangan darat.

Raksaksa yang tak masuk akal ini direka oleh Edward Grotte, pengarah syarikat keluli dan peluru, Krupp, ketika Perang Dunia Kedua.

Krupp sebelum itu telah merekabentuk kereta kebal terkenal yang digunakan oleh Nazi, iaitu Tiger. Landkreuzer P. 1000 Ratte adalah salah satu cadangan "Wunderwaffer" rejim Nazi.

Wunderwaffe, secara harfiahnya membawa maksud "Senjata Ajaib", nama yang diberikan kepada pelbagai senjata dahsyat yang mana Nazi cuba untuk hasilkan ketika perang tersebut.

Ia termasuklah idea keterlaluan seperti "Kugelpanzer" iaitu kereta kebal berbentuk bulat, senapang kereta api 800mm kaliber "Schwerer Gustav" dan pesawat pengangkut yang tersangat besar, "Messerschmitt Me 323".

Seperti kebanyakan daripada "Senjata Ajaib", Landkreuzer adalah tersangat tidak praktikal. Beratnya yang tersangat keterlalu bermakna ia tak mampu untuk bergerak melalui jambatan atau jalan kerana ia hanya akan menghancurkannya.

Manakala saiznya yang tak masuk akal bermakna ia tak boleh melalui terowong serta tidak boleh diangkut menggunakan kereta api.

Selain itu, berat dan saiznya yang besar bermakna ia tidak boleh bergerak melebihi daripada 40 kilometer sejam, menjadikannya sasaran mudah bagi pesawat musuh dan meriam.

Meskipun berhadapan dengan masalah-masalah yang sangat besar, juga seperti kebanyakan daripada senjata yang tak praktikal ini, ia dengan pantas disokong dan diperjuangkan oleh Adolf Hitler.

Heinz Guderian, seorang jeneral Jerman dan ketua bahagian kereta kebal Reich Ketiga, menulis dalam autobiografinya bahawa, "Fantasi Hitler membawa dia ke alam raksasa."

Heinz juga menulis, "Jurutera (Grotte) dan Hacker diarahkan untuk merekabentuk sebuah kereta kebal raksasa seberat 1,000 tan".

Selepas setahun dalam pembinaan, projek tak masuk akal Hitler ini akhirnya telah dihentikan oleh Albert Speer, Menteri Perisikan dan Pengeluaran Perang Nazi yang menyedari bahawa tidak ada kegunaan praktikal yang boleh diperolehi daripada kereta kebal tersebut.

Albert membatalkan projek tersebut dan kereta kebal gergasi ini tidak sempat berkhidmat dalam Perang Dunia Kedua untuk Nazi.


Bagaimana Bekas Akauntan Apple Membina Empayar Jualan Barangan Terpakai Apple

Mike McKenna banyak terhutang budi dengan visi Steve Jobs - tetapi bukan atas sebab yang anda sangkakan.

Bertugas sebagai CEO kepada Diamond Assets, McKenna menghabiskan harinya menguruskan sebuah syarikat yang membeli dan menjual semula produk lama Apple terpakai, yang diambil daripada sekolah-sekolah.

Dalam tiga tahun ini, perniagaannya meningkat maju. Untung kasar syarikatnya pada tahun 2017 berada pada tahap $43 juta (RM178 juta), naik sebanyak 19,718 peratus berbanding tahun 2014. Kemajuan ini meletakkan Diamond Assets berada pada kedudukan ke 7 syarikat yang mencatatkan perkembangan paling besar di Amerika Syarikat.

Bagaimana Diamond Assets bermula itu berlaku secara kebetulan -  tidak lama dahulu pada awal tahun 2014, McKenna ketika itu sedang bekerja dengan Apple. Pengalamannya di Apple ketika itu, memberi idea kepada beliau untuk memulakan perniagaan sendiri.

McKenna bertugas sebagai salah seorang eksekutif yang menguruskan bahagian akaun untuk Apple, bekerja secara dalam talian dari lokasinya di Wisconsin. Dia ditugaskan menjaga bahagian akaun, namun tetap melakukan jualan.

McKenna diberi tanggungjawab untuk menyelidik tentang sekolah-sekolah yang memerlukan penggantian perkakasan mereka dan mengesyorkan penambahbaikan.

Semasa berurusan dengan sekolah-sekolah ketika itu, McKenna menyedari opsyen sekolah yang mahu melupuskan perkakasan lama agak terhad. Pusat kitar semula barangan elektronik kebiasaannya terus melupuskan barangan yang tiba pada mereka. Syarikat yang menawarkan program pertukaran produk lama ke baru pula tidak menawarkan harga yang berpatutan pada pemilik asal, iaitu sekolah untuk membolehkan sekolah menjimatkan kos membeli peranti lebih terkini.

Ketika inilah McKenna mendapat idea untuk menubuhkan syarikat yang memenuhi kedua-dua permintaan tersebut.

Walaupun merasakan idea yang ada cukup kukuh, McKenna tidak berani memulakan perniagaan baru secara sendirian. Bagi mendapatkan pandangan orang luar, McKenna berbincang dengan seorang usahawan bernama Michael LeMaster, ayah salah seorang rakan sekuliahnya di kolej.

McKenna merasakan terdapat permintaan dalam industri yang mampu diisi dengan idea beliau, cuba meyakinkan LeMaster. LeMaster bersetuju. Pada bulan September tahun tersebut, LeMaster membuka sebuah pejabat di Wisconsin berdekatan dengan McKenna, walaupun untuk dirinya sendiri memerlukan dua jam perjalanan dari rumahnya di Chicago.

Kadar sewa pejabat di Wisconsin lebih rendah dengan kadar gaji pekerja yang diperlukan juga lebih baik berbanding di Chicago. Atas cadangan McKenna, LeMaster mula menjalin kerjasama dengan beberapa sekolah dan Diamond Assets memulakan perniagaan mereka. Nama Diamond diambil daripada nama isteri McKenna sendiri.

Perniagaan mereka mula rancak dengan McKenna sudah mengetahui serba sedikit selok-belok perniagaan mereka, membantu perkembangan lebih pantas daripada biasa kerana tidak ada syarikat yang menawarkan perkhidmatan sedemikian rupa.

Tidak lama selepas itu, McKenna dilantik LeMaster sebagai naib presiden bahagian jualan dan McKenna berhenti daripada jawatannya di Apple.

Bermula tahun 2015, hanya bergantung dengan promosi mulut ke mulut dan program rujukan, Diamond Assets mula melebarkan sayap mereka ke Ohio dan Indiana.

Jadual mereka dipenuhi dengan mesyuarat bersama dengan pihak pengurusan sekolah, menyampaikan idea perniagaan mereka. Keperluan kawasan gudang bagi menyimpan stok yang telah mereka beli juga semakin lama semakin besar.

Melihat Diamond Assets semakin berkembang dan McKenna sudah merasa yakin mampu menguruskannya sendiri, pada hujung tahun 2016 LeMaster bersetuju menjual semua pegangan sahamnya kepada McKenna. LeMaster yang mengundur diri dan seterusnya terus tidak berlengah melancarkan sebuah lagi perniagaan baru peralatan pembinaan.

Mike McKenna pula melantik dirinya sebagai CEO Diamond Assets, memegang tanggungjawab menguruskan keseluruhan operasi syarikat itu.

Pada Jun 2018, Diamond Assets berpindah ke pejabat dan gudang baru lebih besar berkeluasan 59 ribu kaki persegi, bagi menampung operasi yang semakin meluas di seluruh Amerika Syarikat, termasuklah di Alaska dan Hawaii.

Perpindahan ini membolehkan dia menggajikan tambahan 60 orang pekerja sepenuh masa, dengan gaji bermula daripada $15 sejam sehingga ada pekerja yang mampu mencapai pendapatan $75,000 setahun.

Kini mempunyai 120 orang pekerja sepenuh masa, Diamond Assets semakin terkenal dengan identiti mereka sebagai 'syarikat yang membeli dan membekalkan semula produk baru Apple di sekolah-sekolah' serta dilantik pengedar sah barangan Apple. Uniknya, bagi menjamin kualiti produk terpakai mereka - mereka masih lagi mengekalkan kaedah kerja yang sama sejak mula.

Setiap produk terpakai Apple yang mereka perolehi daripada sekolah akan dibeli dengan harga lebih tinggi daripada harga pasaran biasa produk terpakai, dalam membantu sekolah mendapat pulangan semula yang lebih bernilai.

Semua produk yang dibeli akan ditandakan dengan tag, disusun di gudang dan melalui proses memadam semua data di dalamnya. Kesemua produk seperti iPad, Macbook dan iMac terpakai ini, kemudiannya akan dibersihkan dengan teliti sebelum diberikan gred kualiti A hingga F.

Bagi membantu perniagaan seperti ini yang memerlukan dana yang besar serta berisiko kerana melibatkan simpanan stok produk yang banyak, McKenna mula membawa pelabur-pelabur baru yang berminat dengan sebuah syarikat ekuiti menjadi pemegang saham kedua terbesar DIamond Assets.

Model perniagaan ini bukan saja membolehkan pelajar sekolah merasai teknologi terbaru Apple sambil sekolah dapat meminimakan pembaziran. Pelanggan yang meminati produk syarikat Apple dapat membeli barangan jenama tersebut pada harga yang jauh lebih murah, wa;aupun dalam kondisi terpakai.

Usaha ini juga berjaya mengurangkan jumlah kadar produk elektronik yang dibuang begitu saja, tanpa dapat dimanfaatkan sepenuhnya penggunaannya kerana majoriti produk yang diperolehi McKenna masih lagi beroperasi dengan baik.

Memang menjadi taktik serampang dua mata McKenna. Dengan hanya satu idea mudah, dia berjaya;

2. Membantu golongan berpendapatan rendah membeli produk jenama Apple pada harga terpakai

4. Menjadikan dia salah seorang ahli perniagaan paling cepat naik di Amerika Syarikat

5. Menyediakan peluang pekerjaan pada warga Amerika Syarikat dengan gaji yang lumayan


10 Peraturan Pelik Yang Harus Dipatuhi Kate Middleton Ketika Hamil

Jika seseorang wanita hamil, dia seharusnya mengikut peraturan tertentu seperti tidak meminum alkohol, kopi, merokok dan banyak lagi bagi memastikan kesihatan bayi dalam kandungan.

Namun jika anda berkahwin dengan keluarga diraja Brisith, anda perlu melalui kekangan yang lebih banyak lagi walaupun terhadap perkara-perkara yang sangat kecil dan remeh.

iluminasi.com kongsikan 10 peraturan pelik yang harus dipatuhi oleh puteri diraja British ketika dalam tempoh kehamilan.

Walaupun kini ibu-ibu moden berlumba-lumba memuat naik status atau gambar sama ada mereka akan mendapat bayi lelaki atau perempuan, namun bagi Kate Middleton, adalah dilarang untuk berbuat demikian.

Menurut peraturan istana diraja, ibu bapa tidak mempunyai hak untuk mendedahkan jantina bayi sehinggalah anak tersebut dilahirkan. Hanya pihak akhbar diraja sahaja yang mempunyai hak rasmi dan diberi kuasa untuk mengumumkan berita mengenai kelahiran pewaris takhta.

Kini, senarai perkara atau hadiah yang diinginkan dalam majlis perkahwinan dan ulangtahun kelahiran agak popular di Great Britain.

Mereka yang disambut akan menunlis senara perkara yang mereka perlukan dan menghantarnya kepada para tetamu yang perlu memilih salah satu daripadanya dan membawa ketika majlis berlangsung.

Bagi ibu bapa yang bakal menimang cahaya mata sebagai contoh, mereka boleh meminta perkara seperti lampin, kereta bayi atau baju bayi, yang mana semua ini dapat membantu mengurangkan beban perbelanjaan mereka.

Walaubagaimanapun, adalah dilarang sama sekali untuk Kate Middleton untuk membuat senarai seperti ini atau menerima apa-apa jenis hadiah untuk bayi yang bakal lahir. Dan perkara ini membuatkan mereka di sekeliling tidak tahu akan jantina bayi tersebut.

Menurut statistik, risiko untuk terlibat dalam kemalangan kereta bertambah sebanyak 42% ketika berada dalam trimester ke-2 kehamilan. Ia berkaitan dengan peningkatan keletihan tubuh, sakit kepala yang tiba-tiba, dan kehilangan kesedaran.

Untuk melindungi ibu dan bayi yang bakal lahir dari terlibat dalam kemalangan, Kate Middleton dilarang memandu kereta. Sebaliknya, dia sentiasa boleh menggunakan perkhidmatan pemandu peribadi.

Jika anda menjadi salah sorang daripada wakil keluarga diraja, anda mestilah sentiasa berada dalam keadaan dan mood yang baik. Kate Middleton perlu sopan dan sentiasa senyum kepada orang lain.

Adalah dianggap sebagai adab yang buruk untuk mengeluh, menangis di khalayak ramai atau membincangkan tentang kehamilan dengan orang lain.

Sama ada benar atau tidak, tetapi terdapat satu teori yang mengatakan bahawa pilihan rasa oleh ibu boleh membuatkan anda tahu jantina anak yang bakal dilahirkan.

Jika dia menginginkan gula-gula, bayi yang bakal dilahirkan berjantina perempuan. Dan jika dia banyak makan makanan yang masin, jantina bayi adalah lelaki.

Oleh itu, Duchess of Cambridge tak dibenarkan untuk makan di khalayak ramai bagi memastikan tiada khabar angin yang bermula mengenai jantina bayi.

Namun terdapat pengecualian terhadap peraturan ini jika kesemua tetamu dihidangkan dengan hidangan yang sama.

Ketika hamil, Kate Middleton sepatutnya menghadiri kesemua acara rasmi sehinggalah melahirkan anak. Namun selepas melahirkan, Kate berhak untuk tidak hadir dalam majlis rasmi bagi menumpukan perhatian dan penjagaan terhadap bayinya.

Akan tetapi tempoh cuti bersalin tersebut tidak boleh melebihi 5 bulan. Selepas tempoh ini, beliau perlu kembali aktif.

Sekali lagi, peraturan ini mempunyai kaitan dengan kemungkinan berlaku penyebaran maklumat mengenai jantina bayi.

Sebagai seorang yang berstatus tinggi dan popular, sudah tentu Kate akan sentiasa menjadi perhatian paparazi dan mereka ini boleh mengambil gambar pakaian bayi, warna dan juga jenisnya.

Oleh itu terdapat mereka yang ditugaskan khas bertanggungjawab dalam membeli pakaian bagi ibu dan bayi bagi menyimpan rahsia jantina bayi.

Di zaman serba canggih ini, terlalu ramai ibu hamil yang sangat teruja dengan kehamilan mereka dan sentiasa menayang perut mereka. Namun, seorang puteri harus memakai pakaian yang menyembunyikan perutnya.

Pertama sekali, ia untuk mengelakkan berlakunya khabar angin awal yang akan menjadi tajuk utama akhbar. Kedua, menurut peraturan fesyen diraja, adalah dianggap sebagai tidak wajar untuk memakai pakaian renang dan baju ketat bagi puteri yang hamil.

Mereka harus mengenakan pakaian yang longgar yang tidak menghalang pergerakan mereka.

Istana Diraja hanya mengumumkan bulan yang mana pewaris takhta bakal dilahirkan, namun tarikh tepat tidak akan didedahkan.

Biasanya, berita ini diterbitkan oleh pejabat akhbar diraja apabila ibu berada dalam kehamilan minggu ke-10 hingga ke-12.

Tidak seperti kebanyakan ibu yang akan memuatnaik terus menerus gambar bayi mereka setelah dilahirkan di laman media sosial, Kate tidak boleh berbuat demikian kerana beliau dilarang untuk mempunyai akaun media sosial.

Gambar bayi hanyalah dibenarkan dimuat naik ke laman Twitter rasmi keluarga diraja.


Misteri Kehilangan Jamal Khashoggi : Ujian Getir Hubungan Negara Barat, Turki dan Kerajaan Arab Saudi

Setelah lebih 15 tahun mengenali Jamal, aku cukup faham tentang sifatnya yang sangat berahsia tentang banyak perkara. Walaupun begitu, berbual dengannya tetap boleh meleret sehingga berjam-jam lamanya.

Pertama kali berkenalan dengan dia, ketika itu dia adalah penasihat kepada Putera Turki bin Faisal, pengarah unit siasatan Arab Saudi, yang pada ketika itu sedang berdepan ancaman al-Qaeda. Insiden tembak-menembak biasa berlaku di Riyadh. Jamal Kashoggi dilantik berdasarkan pengalaman serta hubungannya dengan individu-individu yang berkait ini.

Sama seperti golongan keluarga sederhana Saudi yang lain, dia mendapat faedah daripada hubungan dengan keluarga di-raja Saudi serta pendidikan di luar negara. Jamal belajar di Indiana State University dalam bidang penulisan, kemudiannya pulang ke Arab Saudi menjadi seorang wartawan di banyak tempat.

Namanya mula terkenal pada era lewat 1980-an apabila mula melaporkan tentang konflik-konflik antarabangsa. Pada era tersebut, pihak Saudi sedang bekerjasama dengan CIA dan Pakistan dalam usaha mengusir ejen Soviet yang beroperasi di Kabul. Jiwa aktivis Jamal mula terbentuk ketika era tersebut selepas melihat dan menemubual sendiri individu yang terlibat.

Jamal juga mampu menemuramah serta agak mesra dengan tokoh al-Qaeda terkenal, arwah Osama bin Laden menjadikan dirinya mula disebut pemerintah Saudi. Ketika itu, Jamal kenal nama-nama individu yang diawasi serta mampu memudahkan siasatan mereka, jadi Putera Turki mula berbaik dengan Jamal.

Jamal diberikan tanggungjawab memujuk Osama untuk menghentikan aktivitinya oleh kerajaan Arab Saudi, namun kita tahu semua itu gagal. Kali terakhir Jamal mengatakan dia bertemu Osama adalah pada pertengahan tahun 90-an.

Kariernya sebagai seorang jurnalis turun naik berikutan pandangannya yang kerap melawan arus. Jamal dilihat sebagai seorang yang kerap menyanggah pandangan golongan konservatif. Walaupun mempunyai rakan di kalangan keluarga pemerintah Saudi, tidak ada yang menghalang dia dipecat daripada jawatan editor akhbar nasional Saudi, Al-Watan.

Insiden 11 September 2001 membuatkan Jamal semakin berani mempersoalkan pengaruh kerajaan Arab Saudi dalam kejadian tersebut. Walaupun mula dipandang serong, pengalamannya serta pengetahuan tentang rangkaian risikan yang telah diperolehi hasil kerja sebagai wartawan tetap ditagih pemerintahnya.

Bagi membantu keadaan yang agak tegang disebabkan gerakan al-Qaeda mula bertapak di Riyadh dan beberapa bandar lain di Arab Saudi, pada penghujung tahun 2002 Jamal kembali dilantik sebagai penasihat kepada Putera Turki. Jamal kekal bersama Putera Turki semasa Putera Turki dilantik menjadi duta ke United Kingdom dan juga Amerika Syarikat, sebelum kembali menggalas bidang kewartawanan.

Gerakan Putera Mohammad bin Salman dalam mentransformasikan sistem sosial Arab Saudi pada awalnya diterima baik Jamal Kashoggi.

Bagaimanapun, selepas gerakan Mohammad bin Salman mahu mengukuhkan kuasanya dilakukan dengan cara kekerasan, dengan penangkapan individu yang mampu mengancam kuasanya serta penahanan pengkritik beliau di penjara - Jamal kembali bersuara mengutuk penyalahgunaan kuasa bakal raja Arab Saudi itu melalui tulisan-tulisan beliau.

Bermula daripada itulah Jamal mula berdepan dengan ancaman yang tidak diketahui siapa pelakunya. Jamal pernah menceritakan tentang panggilan telefon menyebut beberapa nama individu berkedudukan yang mahu Jamal menutup mulut.

Semakin lama semakin kerap panggilan serupa diterima, menyebabkan Jamal nekad melarikan diri.

Jamal melarikan ke London pada September 2017, tidak pasti tentang status masa depannya. Dia kemudian berpindah ke Amerika Syarikat, memohon taraf penduduk tetap serta mula menulis untuk The Washington Post, mengecam tindakan kerajaan Arab Saudi secara lantang. Dalam tulisannya yang pertama, dia mengakui dirinya serta beberapa individu lain terpaksa melarikan diri daripada Arab Saudi disebabkan takut dikenakan hukuman penjara.

Beliau juga mengumumkan terdapat tekanan daripada kerajaan Saudi untuk menghentikan kolum khas miliknya dalam akhbar Al-Hayat serta larangan kepadanya daripada terus menggunakan Twitter sebagai medan kritikan terhadap pemerintah, yang diikuti lebih 1.8 juta orang pengikut setia.

Walaupun begitu, pada 2 Oktober 2018, selepas mengunjungi pejabat kedutaan Arab Saudi di Istanbul, Turki bagi mendapatkan dokumen kelulusan perkahwinan beliau, Jamal tidak keluar-keluar lagi walaupun tunangnya masih menunggu di luar.

Selepas disahkan hilang, tunangnya seorang wanita bernama Hatice Cengiz memberitahu tentang pesanan Jamal meminta dia mengubungi seorang penasihat Presiden Turki, Reccep Tayyip Erdogan sekiranya dia tidak kembali.

Pihak kerajaan Turki melakukan penyiasatan dan mengumumkan besar kemungkinan Jamal telah dibunuh oleh satu pasukan 15 orang dalam satu operasi khas semasa berada di dalam bangunan kedutaan Arab Saudi. Sebelum dibunuh, Jamal telah diseksa dan mayatnya diceraikan.

Pasukan penyiasat Turki juga memberitahu rakaman kamera pada hari tersebut telah pun dipadamkan dengan pekerja serta pegawai kedutaan diberikan cuti. Kerajaan Arab Saudi menafikan tuduhan ini dan mengatakan Jamal telah keluar daripada bangunan kedutaan melalui pintu belakang.

Pendedahan kerajaan Turki berkenaan sebuah pesawat mengangkut 15 orang ahli pasukan pembunuh elit Arab Saudi mendarat di Lapangan Terbang Ataturk, menimbulkan lebih banyak persoalan. Apa yang membuatkan perkara ini menjadi lebih misteri adalah pengakuan keluarga Jamal Khashoggi yang tidak mengenali kewujudan wanita yang mengaku dirinya tunang Jamal.

Ketika ini, insiden ini mendapat perhatian majoriti masyarakat dunia dengan desakan kepada kerajaan Arab Saudi untuk menjelaskan apa yang berlaku, semakin lama semakin kuat kedengaran.

Artikel ini adalah olahan semula artikel 'Jamal Khashoggi - The Man who knew what crossing Mohammad bin Salman could cost' yang terbit pada 10 Oktober 2018 hasil tulisan wartawan CNN, Nic Robertson.


Nama Saya Nadia Murad : Bekas Tahanan Dan Hamba ISIS - Ini Cerita Saya

Selalunya kami hanya mampu mendengar sahaja kumpulan askar datang, sebelum pintu yang mengurung kami dibuka. Kami hidup di bilik itu dalam keadaan daif, muntah memenuhi lantai yang dijadikan alas tidur kami - namun askar-askar yang hadir tidak sedikit pun merasa loya atau geli. Mereka akan datang, memeriksa kami untuk memilih dan bertanya pada penjaga kami sama ada kami masih perawan, bila ada yang mereka berkenan.

Aku nekad sekiranya aku terpilih untuk dijadikan mangsa hamba seks militan, aku akan melawan. Pada satu hari datang seorang pegawai tentera bernama Salwan dengan seorang gadis lain orang Yazidi sama seperti aku. Sekiranya aku dipilih pegawai berbadan besar, dia akan menggantikan aku terkurung di situ. Aku?

Aku pula akan menggantikan dia, menjadi hamba pemuas nafsu pegawai tentera bernama Salwan yang menakutkan. Tak dapat aku bayangkan apa akan berlaku pada aku sekiranya aku menentang kemahuannya. Aku terdesak.

"Kau, yang berbaju merah jambu, bangun!" arah Salwan pada aku.

Berdiri memandang ke lantai kerana ketakutan, aku nampak ada sepasang kaki kurus memakai selipar berjalan di koridor berdekatan Salwan. Aku terus tunduk memaut kaki kurus itu merayu meminta dia mengambil aku pulang. Tak mahu aku ikut Salwan. Aku tak mahu dijual pada pegawai sasa itu.

Tidak aku ketahui mengapa lelaki kurus itu bersetuju. Mungkin kerana rayuan aku padanya. Mungkin dia simpati melihat aku. Lelaki itu memandang Salwan yang nampak terkejut dengan tindakan aku.

Lelaki itu membawa aku ke bawah, mendaftarkan nama aku dan dia dalam rekod transaksi.

"Siapa nama kau?" tanya dia dengan suara yang lembut, tetapi nadanya menakutkan.

"Nadia...Haji Salman," kata lelaki itu pada pendaftar memberitahu namaku dan namanya untuk direkod. Selepas itu barulah aku mengetahui mengapa Haji Salman seorang yang sangat dihormati kumpulan militan ISIS.

Dia seorang hakim di Mosul. Aku dibawa pulang ke rumahnya. Sungguh aku tak menyangka penderitaan aku sebenarnya baru saja hendak bermula.

Aku lahir pada tahun 1993 di sebuah kampung bernama Kojo di daerah Sinjar, Iraq. Keluarga aku bukanlah orang senang. Kami adalah kumpulan minoriti berkepercayaan Yazidi menyara diri dengan bekerja sebagai petani.

Ketika aku berusia 19 tahun - pada 15 September 2014, tentera ISIS datang ke kampung aku yang majoritinya dihuni pengikut Yazidi, membunuh hampir 600 orang penduduk termasuklah ahli keluarga aku; ibu dan enam orang adik beradik lelaki aku. Majoriti antara kami dibunuh selepas tawaran untuk meninggalkan kepercayaan asal kami oleh tentera ISIS, kami tolak.

Kami adik beradik perempuan ditangkap, dibawa menaiki sebuah bas sebelum tiba di satu destinasi di Mosul, Iraq.

Menurut apa yang dikatakan orang, apa yang berlaku pada kami bukanlah sesuatu yang spontan. ISIS melakukan perancangan teliti dalam menyerbu kampung seperti kami untuk mendapatkan hamba dan untuk setiap askar yang menyertai operasi, sudah ditentukan siapa yang layak mendapat seorang 'sabaya' atau hamba seks.

Siapa sangka nasib sama telah menimpa aku dan adik beradik aku.

Aku dikurung dan dipindah-pindahkan di beberapa lokasi sebelum 'diselamatkan' oleh Haji Salman. Nasib aku rupanya bertambah malang. Terpaksa membiarkan diri diratah Haji Salman , aku dikurung dan dijadikan bahan pemuas nafsu beliau walaupun dia sudah mempunyai anak dan isteri.

Kali pertama aku cuba melarikan diri adalah pada bulan Disember 2014. Aku berjaya ditangkap semula. Seksaan yang perlu aku lalui semakin teruk selepas itu. Aku diingatkan untuk keberapa kali, hukuman yang bakal aku terima sekiranya aku cuba melarikan diri.

Selepas ditangkap dan gagal melarikan diri, aku dikurung dalam satu bilik gelap. Sebagai hukuman, enam orang tentera dibenarkan melakukan apa saja yang mereka mahu, untuk mengingatkan aku kesalahan aku.

Aku dihempas ke katil lalu dikerjakan beberapa kali bergilir-gilir oleh mereka. Baunya ketika itu, tak mungkin dapat aku lupa.

Aku tidak pasti pada hari apa aku terlihat pintu rumah yang mengurung aku, dibiarkan terbuka. Pengawal yang mengawal juga tidak kelihatan.

Senyap-senyap aku menyusup keluar, memanjat dinding dalam ketakutan. Aku menunggu waktu malam untuk berjalan bagi mengelakkan diri aku dikesan. Aku  mengetuk mana-mana pintu rumah yang membenarkan aku menyorok. Ada juga rumah yang aku tersalah ketuk, dipenuhi dengan penyokong gerakan ISIS yang menyebabkan aku terpaksa melarikan diri.

Begitulah kehidupan aku dalam satu tempoh, sebelum aku berjaya sampai ke khemah pelarian, berjaya keluar daripada Iraq dan dihantar ke Jerman. Aku mula memegang status sebagai seorang pelarian pada awal tahun 2015.

Memulakan hidup semula memang sukar akibat trauma dan memori tentang apa yang telah menimpa aku. Kebanyakan masa aku pada awalnya dihabiskan dengan menangis, terkenang kembali kehidupan dan kampung kami yang masih lagi dikuasai ISIS.

Aku cuba menghabiskan masa aku dengan memasak. Sesi terapi bukan sesuatu yang mudah untuk dilalui. Kedatangan seorang wartawan menemuramah aku pada Februari 2015 semasa aku masih di kem pelarian, membuka ruang pada aku untuk menyuarakan pengalaman aku agar lebih ramai yang peka apa yang telah menimpa kami.

Pada Disember 2015, aku dipelawa untuk hadir ke Switzerland bagi berkongsi pengalaman aku di depan wakil Pertubuhan Bangsa-Bangsa Bersatu. Itu adalah kali pertama aku secara terbuka berdiri di hadapan ramai orang, menceritakan apa yang telah aku lalui.

Ingin aku ceritakan segala-galanya tentang keadaan di sana; keluarga yang masih terperangkap, wanita dan kanak-kanak yang dijadikan hamba serta insiden bunuh yang aku saksikan sendiri depan mata. Tentang Haji Salman serta pengawal-pengawalnya yang bergilir-gilir menjadikan aku pemuas nafsu mereka.

Aku memberanikan diri melawat kembali kampung lama aku, Kojo diiringi pasukan tentera pada Jun 2017.

Masih banyak yang perlu dilakukan masyarakat dunia dalam melindungi kelompok minoriti ini daripada ancaman gerakan ISIS.

Walaupun aku pernah melalui pengalaman ngeri, aku masih boleh berkata aku bernasib baik sudah terlepas daripada seksaan. Namun aku sedar, aku bertanggungjawab untuk tidak membiarkan saja ramai lagi yang sedang melalui apa yang sudah aku lalui. Aku menjadi hamba seks ISIS selama lebih satu tahun. Aku pasti ramai di luar sana yang mungkin sedang melalui pengalaman serupa, sudah berminggu, berbulan-bulan atau bertahun lamanya.

Nadia Murad adalah salah seorang daripada ribuan wanita berkepercayaan Yazidi yang hidup di Iraq sebelum dijadikan tawanan tentera ISIS. Selepas berjaya melepaskan diri, dia menggunakan pengalamannya menjelaskan tentang isu penyeludupan manusia secara terperinci di PBB.

Kini bergelar seorang aktivis, Nadia berharap agar seluruh masyarakat dunia bergabung untuk membantu melindungi masyarakat tidak bersalah di Iraq daripada dicabuli.

Pada Oktober 2018, Nadia dianugerahkan Nobel Keamanan Dunia atas usahanya. Dia menjadi warga Iraq pertama memenangi anugerah tersebut. Artikel ini adalah olahan semula artikel "I was an Isis sex slave. I tell my story because it is the best weapon I have" yang terbit pada 6 Oktober 2018.


6 Sumber Makanan Kotor Kupu-Kupu Yang Ramai Tak Pernah Tahu

Kupu-kupu adalah serangga dari jenis Lepidoptera, yang juga termasuk rama-rama atau moth. Kupu-kupu dewasa mempunyai sayap besar yang berwarna, cerah dan jelas. Kupu-kupu terdiri daripada keluarga besar Papilonoidea yang mengandungi enam sub keluarga jenis kupu-kupu yang lain.

Kupu-kupu mempunyai empat peringkat kitaran hayat. Kupu-kupu dewasa akan bertelur di tempat yang menjadi sumber makanannya di mana larva mereka, yang dikenali sebagai ulat beluncas akan mendapatkan makanan.

Namun, tahukah anda kupu-kupu mempunyai selera yang menjijikkan walaupun ia adalah satu keperluan biasa dalam dunia serangga? Kami ingin berkongsikan kepada anda beberapa sumber makanan lain bagi kupu-kupu.

Seperti mana yang kita ketahui, kupu-kupu adalah serangga yang menjadikan nektar bunga sebagai diet. Namun, nektar bukanlah satu-satunya sumber makanan mereka.

Jika anda perasan, selepas hujan, biasanya kupu-kupu akan berkumpul di tanah untuk menyedut lumpur. Amalan ini dinamakan sebagai mud puddling. Para saintis percaya sesetengah spesis kupu-kupu melakukannya untuk mendapatkan sumber garam, nitrogen, protein dan juga asid amino.

Jika anda pernah berkunjung ke taman rama-rama, anda pasti akan perasan beberapa jenis serangga ini suka hinggap di tubuh manusia. Ia bukanlah disebabkan serangga ini jinak tetapi ia sebenarnya menyedut peluh pada manusia.

Pada 2014, satu pemerhatian dijalankan dan mendapati kupu-kupu juga minum air mata daripada buaya dan kura-kura. Pada kebiasaannya, kupu-kupu jantan yang akan melakukannya untuk mendapatkan sodium bagi penghasilan sperma yang baik dan memberikan peluang yang tinggi untuk anak-anaknya hidup.

Kupu-kupu sebenarnya sukakan air kencing. Penulis buku Handbook for Butterfly Watchers menerangkan bahawa sesetengah spesies kupu-kupu bahkan akan mengeluarkan cecair dari tubuhnya sendiri agar ia dapat mengumpul lebih banyak mineral yang terdapat pada air kencing haiwan yang baru dihasilkan.

Ini kerana bunga sahaja tidak dapat membekalkan jumlah sodium yang cukup. Satu kajian telah dibuat oleh Michael Bodri daripada University of North Georgia untuk mengetahui sama ada kupu-kupu menggunakan deria bau untuk mengesan air kencing.

Dia meletakkan 3 sampel air kencing yang dituangkan pada pasir. Dia menggunakan air kencing lembu yang merupakan haiwan herbivor, air kencing singa, haiwan karnivor dan juga air kencing manusia, spesies omnivor.

Dalam beberapa minit sahaja kupu-kupu telah datang kepada sampel yang dituang tadi. 97 daripada 117 kupu-kupu memilih untuk menyedut sampel air kencing daripada haiwan karnivor iaitu singa.

Sama seperti peluh dan air kencing, kupu-kupu mengkonsumsi darah adalah disebabkan oleh kandungan sodiumnya. Darah juga mengandungi unsur gula yang akan menjadi tenaga kepada serangga ini.

Daripada perspektif kupu-kupu, bangkai haiwan yang berdarah ini sebagai sebuah restoran kerana membekalkan diet yang diperlukan dengan begitu banyak sekali. Jika mempunyai peluang sebegini, kupu-kupu pasti tidak akan melepaskannya.

Najis mempunyai kadar nutrisi buangan yang tinggi seperti sodium dan nitrogen. Sama seperti sumber makanan lain yang diambil oleh kupu-kupu, ia membantu kepada proses pembiakan yang lebih baik.

Ia bukanlah sesuatu yang pelik kerana bukan sahaja kupu-kupu malah serangga lain seperti lalat, kumbang dan beberapa serangga lain juga menjadikan najis sebagai sumber diet mereka.

Daging bangkai haiwan adalah salah satu makanan kegemaran kupu-kupu sehinggakan para pengkaji sering menggunakan kepala atau isi udang, ular mati atau bangkai ikan untuk mengumpan kupu-kupu.

Apa yang penting adalah tekstur pada bangkai itu. Ini kerana kupu-kupu tidak mempunyai gigi untuk menggigit jadi dia akan "menjilat" bangkai itu menggunakan sesungutnya.

Biasanya umpan diletakkan dalam perangkap kupu-kupu dan diperiksa setiap lima hari sekali bagi membiarkan umpan itu benar-benar mempunyai bau yang kuat agar dapat menarik kupu-kupu dalam jarak yang luas.


Tanda Anda Menghidap Cherophobia - Ketakutan Untuk Bahagia atau Gembira

Fobia adalah sejenis gangguan yang boleh menyebabkan seseorang mengalami perasaan cemas yang ekstrim, ketakutan yang tidak rasional mengenai sesuatu keadaan, makhluk hidup, tempat atau objek.

Apabila seseorang itu mempunyai fobia, mereka sering cenderung untuk membentuk kehidupan mereka agar dapat mengelakkan apa yang mereka anggap berbahaya. Ancaman yang dibayangkan mereka adalah lebih besar daripada ancaman sebenar yang mungkin timbul. Fobia juga telah didiagnos sebagai salah satu gangguan mental.

Kali ini kami ingin kongsikan bersama anda salah satu fobia yang dinamakan Cherofobia iaitu ketakutan untuk berasa gembira dan juga tanda-tanda sekiranya anda menghidapinya.

Terdapat sesetengah orang yang takut kepada kegembiraan dan kebahagian. Namun, ia bukanlah bermakna mereka ini golongan yang berasa sedih setiap masa tetapi mereka akan lebih memilih untuk mengelak daripada sebarang aktiviti dan pergaulan sosial.

Mereka yang mempunyai keengganan yang tidak rasional untuk bahagia menderita sesuatu yang dipanggil Cherofobia. Nama ketakutan ini berasal dari perkataan Yunani "chairo" yang bermaksud "saya gembira". Pada dasarnya mereka berasa takut untuk terlibat dengan apa-apa hal yang menyeronokkan.

Biasanya, ia adalah satu mekanisma pertahanan yang berpunca daripada trauma atau konflik yang pernah dialami. Sebenarnya terdapat kaedah terapi yang boleh membantu mereka yang menderita fobia ini untuk menangani masa lampau dan melihat kepada masa depan tanpa rasa takut.

Terma Cherofobia ini tidaklah digunakan secara meluas atau jelas. Ia juga tidak terkandung dalam edisi terbaru Manual Gangguan Diagnostik dan Statistik Gangguan Mental (DSM-5) yang merupakan sumber dan rujukan utama untuk mendiagnosis keadaan kesihatan mental.

Namun begitu, menurut Healtline beberapa pakar dalam bidang perubatan telah mengklasifikasikan cherofobia ini sebagai salah satu bentuk kebimbangan atau kerisauan.

Pakar psikiatri Carrie Barron memberitahu Psychology Today, terdapat beberapa punca mengapa orang memiliki simptom Chernofobia ini. Ia mungkin sesuatu yang luar biasa bagi seseorang untuk takut kepada emosi positif ini.

Namun begitu, sekiranya ia dibentuk sejak dari zaman kanak-kanak melalui pengalaman gembira atau takut, maka ia adalah sesuatu yang normal daripada apa yang kita fikirkan.

Ia boleh berpunca daripada pengalaman menakutkan mengenai orang yang kita sayangi, atau pengalaman buruk yang anda kaitkan dengan sesuatu peristiwa tertentu yang kekal dalam memori anda.

Seperti contoh, anda mempunyai seorang rakan yang selalu mengejek atau membuli anda sekiranya anda pandai dalam pembelajaran dan dipuji guru, maka anda akan mendapati bahawa menjadi pandai dan dipuji itu akan diakhiri dengan sesuatu yang buruk. Anda juga mungkin akan terbawa-bawa tanggapan ini dalam karier sekiranya bekerja dalam sesuatu organisasi.

Disebabkan hal ini anda akan cenderung untuk tidak melakukan hal yang menjurus kepada kebahagian atau kegembiraan kerana takut kepada kemungkinan yang akan anda hadapi berdasarkan pengalaman atau trauma lepas.

Dalam satu temubual yang dilakukan di laman sesawang The Metro, seorang blogger bernama Stephanie Yeboah menerangkan bagaimana keadaannya hidup dengan Chernofobia ini.

Yeboah memberitahu bahawa dia merasakan segalanya seakan tiada harapan dan ini menyebabkan dia sering berasa cemas atau waspada untuk mengambil langkah dalam melakukan sesuatu. Dia selalu berasa kegembiraan tidak akan kekal untuk masa yang lama.

Namun, dia bersetuju bahawa perasaan takut untuk gembira itu tidak bermakna seseorang itu hidup dalam kesedihan. Dalam kesnya, Cherofobia yang dialaminya dicetuskan atau diburukkan lagi oleh peristiwa trauma yang dialaminya pada masa lampau. Bahkan, sesuatu perkara seperti meraikan kejayaan, menyelesaikan tugasan sukar atau mendapat pelanggan dalam jualan membuatkannya berasa tidak selesa.

Rawatan Chernophobia kadangkala sering disalah tafsirkan dengan merawat perasaan akibat tekanan, di mana ia tidak membantu sebenarnya, ujar Yeboah lagi.

Dia berkata tiada apa yang benar-benar dapat dilakukannya kerana tidak banyak sumber yang memberi tunjuk ajar tentang cara untuk merawat Chernofobia ini. Buat masa ini, dia hanya menerima seadanya dan cuba untuk tidak memikirkan mengenai perkara itu seboleh mungkin.

Carrie Barron berkata cara terbaik untuk memulakannya adalah dengan mengimbau kembali masa lampau anda. Anda boleh mencuba dan belajar untuk lebih bertoleransi dan memperbaiki perasaan anda supaya dapat merasa bahagia tanpa berasa takut akan kesan negatifnya.

Barron juga memberitahu bahawa rawatan seperti psikoterapi adalah berguna untuk memahami sebab-sebab mengapa Chernofobia tercetus dan menimbulkan perasaan negatif yang dikaitkan dengan keseronokan atau kesedihan.

Kaedah-kaedah menangani Chernofobia ini akan mengubah cara anda berfikir. Jika anda fikir anda mungkin mengalami simptom sedemikian, anda perlulah mengambil peluang untuk mencuba dengan melaluinya. Adalah lebih baik lagi dengan melakukan rawatan agar anda dapat menikmati kebahagian dan mula menghargai hidup anda.


Sejarah Bagaimana Lobster Berubah Daripada Makanan Hamba Kepada Makanan Mewah

Sekali pandang sahaja boleh membuatkan air liur meleleh. Mungkin ada di antara anda yang pernah menikmati hidangan lobster atau udang karang ini. Namun, disebabkan harganya yang terlalu mahal, ramai juga yang tidak berkesempatan.

Pada musim bunga tahun 2018, udang karang di Amerika Syarikat dijual seharga RM91.50 hingga RM109.80 bagi setiap kilogram. Julat harga ini secara lansung menjadikan udang karang sebagai antara makanan paling mewah dalam minda dan budaya kita.

Malah, anda tak akan dapati menu udang karang berada di restoran-restoran biasa, tetapi hanya terdapat di restoran mewah atau hotel yang biasanya dikunjungi oleh pelangga VIP.

Jadi, apa yang membuatkan makhluk laut ini lebih mewah dan mahal berbanding yang lain?

Sebenarnya, udang karang tidaklah sentiasa dianggap mewah atau mahal. Dasar politik dan perdagangan ketika ini bukan sahaja mengubah harganya tetapi juga memberikan kesan buruk kepada perniagaan udang karang.

Dalam jangka masa panjang, ia mungkin memberikan kesan kepada bagaimana kita melihat udang karang itu sendiri.

Ketika abad ke-17 di mana Amerika masih merupakan sekumpulan koloni, para koloni menulis mengenai udang karang di kawasan New England seberat 7 hingga 11 kilogram.

Dan antara udang yang terbesar adalah seberat 20.4 kilogram, yang mampu membesar sehingga 1.8 meter panjang. Jumlah udang karang ini tersangatlah banyak sehingga terdapat dakwaan bahawa ia berada sehingga di kawasan pantai Massachusetts dengan kedalaman 0.6 meter sahaja.

Udang karang ketika itu terlalu banyak, jadi ia tidak begitu bernilai. Para koloni menganggap udang karang sebagai makanan murahan dan hanya dimakan jika tiada makanan lain di sekeliling serta jika tak mahu kelaparan.

Malah, udang karang adalah untuk hamba-hamba, banduan dan juga khinzir. Semua yang makan udang karang berasa sangat malu. Tiram juga berada dalam kategori yang sama dengan udang karang ketika itu.

Terutama, udang karang adalah untuk hamba-hamba yang tidak dijaga, budak, banduan - dan juga babi. Semua orang berasa malu untuk memakannya. (Tiram jatuh ke dalam kategori yang sama.)

Walaubagaimanapun, para koloni melihatkan udang karang ini sebagai satu sumber kerana jumlahnya yang sangat banyak, murah dan boleh membuat keuntungan daripadanya dengan mengeskportnya kembali ke Eropah.

Dan ketika itu, orang Belanda telah mencipta cara untuk menghantar udang karang sehingga ke Atlantik dan mengekalkan kesegarannya.

Pusat udang karang yang teratur telah dibuka di Maine pada pertengahan abad ke-19, dan perniagaan pengetinan udang karang bermula dan semakin berkembang.

Ketika hampir memasuki abad ke-20, nelayan udang karang mampu menangkap sehingga 10,000 tan makhluk laut ini.

Malah, udang karang bukan sahaja dihantar merentasi lautan tetapi juga ke seluruh Amerika Syarikat, terima kasih kepada industri kereta api.

Udang karang juga dihidangkan sebagai makanan di atas kapal dan restoran di kawasan darat (jauh dari laut), di mana udang karang dihidangkan kepada khalayak baru sebagai hidangan sampingan atau di dalam salad.

Pengalaman makan dalam kereta api atau menikmati makanan laut jauh dari kawasan pantai menjadikan udang karang sebagai hidangan yang mewah.

Penangkapan udang karang yang keterlaluan di awal abad ke-20 melonjakkan harga ke paras yang sangat tinggi, sama seperti kesan undang-undang pemuliharaan terhadap makhluk ini pada pertengahan abad ke-20.

Undang-undang pemuliharaan berhasil dan Maine telah menerima gelombang udang karang yang membuatkan penangkapan meningkat daripada 8.34 juta kilogram pada tahun 1950 kepada hampir 59.4 juta kilogram pada tahun 2016.

Industri udang utama Maine, iaitu yang terbesar di Amerika Syarikat menyumbang sebanyak RM5.82 bilion kepada ekonomi Amerika Syarikat.

Ia merupakan perkara yang baik kerana sejak kebelakangan ini wakil industri udang karang dari Maine telah menerima permintaan antarabangsa terhadap produk mereka dan China bersedia untuk membeli sejumlah besar udang karang ini.

Dalam dua suku pertama tahun 2017, China telah mengimport hudang karang hidup bernilai RM164 juta menjadikan tahun tersebut adalah yang paling menguntungkan setakat ini.

Dan di antara Januari dan Jun tahun 2018, Amerika Syarikat telah menjual udang karang hidup bernilai RM361.5 juta kepada China.


Sejarah Festival Oktoberfest

Lebih kurang 208 tahun dahulu, pada 12 Oktober 1810, satu perkahwinan di antara Putera Ludwig dengan Puteri Theresien dari Sachsen-Hildburghausen di adakan di Bavaria.

Bagi meraikan perkahwinan ini, pemerintah Munich ketika itu mahu mewujudkan satu upacara besar-besaran. Satu cadangan oleh seorang pegawai tentera bernama Franz Baumgartner untuk mereka mengadakan pesta keraian di padang diajukan, serta diterima. Lokasi yang dikenali dengan nama Bukit Sendlinger, salah satu pintu masuk ke pekan Munich ketika itu dipilih untuk menjadi tempat acara, berikutan keadaannya yang rata dan lapang.

Lima hari selepas perkahwinan mereka, pada 17 Oktober 1810 - upacara makan besar-besaran itu pun diadakan di Bukit Sendlinger. Pada perayaan pertama kali dianjurkan itu, lokasi tersebut dinamakan semula sebagai Theresienwiese atau 'Padang Teresa,' sempena nama Puteri Teresa yang bakal menjadi Permaisuri mereka. Nama itu kekal hingga kini.

Sebagai acara kemuncak sambutan perkahwinan mereka berdua, satu acara lumba kuda turut sama dianjurkan sebagai majlis penutup perayaan itu pada 18 Oktober 1810. Perlumbaan 30 ekor kuda pada litar sepanjang 3.4 km itu akhirnya dimenangi oleh Franz Baumgartner sendiri.

Ini adalah kali pertama acara yang akan menjadi Oktoberfest dianjurkan.

Sambutan tahun berikutnya diteruskan lagi dengan membawa matlamat tambahan. Melihat potensi yang ada pada penganjuran pertama, pemerintah Bavaria ketika itu mengambil kesempatan menjadikan festival itu sebagai acara tahunan.

Untuk tahun kedua penganjurannya, kerajaan Bavaria membuka penyertaan kepada masyarakat awam bukan sahaja untuk masyarakat Munich semata-mata.

Bagi membantu mempertingkatkan ekonomi mereka, satu persembahan pertanian mempamerkan produk-produk masyarakat tempatan dianjurkan bagi membantu peladang, penternak dan petani menambah sumber pendapatan. Acara lumba kuda yang menjadi acara penutup tetap diteruskan penganjurannya.

Pada beberapa tahun awal penganjuran festival ini, unsur-unsur hiburan yang dibenarkan berada dalam paras minima kerana penganjurannya lebih ke arah memantapkan ekonomi masyarakat tersebut. Hanya pada tahun 1818, permainan seperti buaian dan karusel kuda dipasangkan. Pemilik-pemilik pub pun mula dibenarkan membuat persembahan pada tahun yang sama.

Pada mulanya, jualan bir dan minuman beralkohol bukanlah matlamat utama penganjuran festival ini, walaupun ada - tetapi jumlahnya agak minima. Bagaimanapun, jumlah pengeluar bir dan alkohol saban tahun semakin bertambah.

Pada awalnya festival ini hanya membenarkan gerai mengedarkan bir untuk jualan pada orang ramai. Bagaimanapun menjelang tahun 1896, ekoran permintaan orang ramai serta kemampuan kewangan pengeluar minuman beralkohol seluruh dunia, khemah menempatkan produk-produk minuman alkohol mula menjadi identiti festival tersebut.

Bagi meraikan ulang tahun ke 100 festival ini - yang asalnya untuk meraikan perkahwinan Raja Ludwig I dan Permaisuri Theresien; pada tahun 1910 satu cubaan memecah rekod dilakukan pengunjung di mana sebanyak 120,000 liter bir berjaya dihirup oleh mereka yang hadir. Begitulah serba-sedikit bagaimana minuman bir akhirnya diletakkan sebagai tarikan utama Oktoberfest.

Tradisi Oktoberfest di negara kita pula sebenarnya sudah bermula sejak 1973, dalam skala kecil-kecilan. Setiap tahun, Malaysia-German Society akan menganjurkan festival serupa mempamerkan apa saja yang ada di Bavaria dalam memastikan ketulenan festival ini dapat diterjemahkan di kalangan masyarakat kita.

Festival ini diadakan kali pertama di Pulau Pinang sebelum mula dianjurkan di seluruh negara. Acara-acara hiburan untuk golongan dewasa dan kanak-kanak akan dianjurkan bagi menghiburkan ribuan pengunjung yang hadir, dengan hidangan-hidangan asli Jerman seperti sosej, lapisan daging, pretzel dan bermacam lagi.

Pada pandangan peribadi penulis, tidak ada langsung sebarang kaitan di antara budaya penganjuran festival ini dengan masyarakat Malaysia. Oktoberfest adalah sambutan rakyat Bavaria yang meraikan perkahwinan raja mereka, sebelum berubah wajah menjadi acara meminum bir dan alkohol beramai-ramai.

Kami sudah menulis tentang pandangan agama-agama besar dunia berkenaan isu minuman alkohol serta kesannya pada masyarakat kita, tak kira agama, bangsa dan keturunan. Arak adalah ibu kepada segala perkara buruk yang berlaku, bukan saja kepada masyarakat secara amnya malahan juga kepada tubuh anda sendiri.

Marilah kita sama-sama menjauhi arak serta minuman yang mampu membuatkan seseorang itu hilang akal.


8 Set LEGO Paling Mahal Di Dunia

Jika ditanyakan kepada kanak-kanak zaman teknologi ini, mungkin tak ramai yang mengenali apa itu Lego. Namun bagi mereka yang lahir pada tahun 1990-an dan ke bawah, ia adalah antara permainan zaman kanak-kanak yang paling popular.

Dengan bermain set Lego, kanak-kanak mampu membina apa sahaja yang mereka inginkan mengikut imaginasi dan kreativiti masing-masing. Malangnya sebahagian besar kanak-kanak era telefon pintar terlepas peluang ini.

Namun tak semua kanak-kanak zaman dahulu berkesempatan untuk bermain dengan permainan ini kerana harganya yang agak mahal. iluminasi.com kongsikan dengan anda 8 set LEGO paling mahal pernah dihasilkan.

Ketika ini, set lego Death Star II ini bernilai RM6,980 namun ia pada asalnya hanya dijual dengan harga RM1,243.

Model ini termasuk dengan sebuah laser dan dibuat pada skala asli Death Star II dari Star Wars.

Set LEGO ini adalah set yang mempunyai ketinggian tertinggi sehingga kini, iaitu 1.06 meter. Bendera Perancis di bahagian atas menara ini juga diperbuat daripada kepingan Lego.

Dengan jumlah 3,428 kepingan, set Lego Eiffel Tower ini pada asalanya dijual dengan harga RM817 namun kini nilainya melonjak kepada RM7,055.

Set Lego ini adalah mungkin yang tertua dalam senaran ini juga yang paling tidak dijangka.

Set Milk Truck ini yang dikeluarkan pada tahun 1989 di Denmark ini bertujuan untuk mempromosikan syarikat tenusu Denmark iaitu MD Foods (kini dikenali sebagai Arla Foods).

Set ini mempunyai 133 kepingan lego dan sangat sukar untuk didapati menjadikan anggaran nilainya kira-kira RM8,370.

Jika anda membeli set Lego ini pada tahun 2002, ia hanya dijual dengan harga sekitar RM1,195. Namun pada hari ini harganya mampu melonjak sehingga RM8,610 untuk satu set.

Set ini adalah model kapal Imperial Star Destroyer dari Star Wars termasuk dengan figura mini LEGO Darth Vader, hologram Emperor Palpatine dan 8 meriam selaras.

Set LEGO ini mengandungi 2,882 bahagian dan kesemuanya berwarna hijau.

Harga bagi satu set Statue of Liberty pada hari ini mencecah RM9,100 namun pada tahun 2001, ia hanya dijual dengan harga RM813 sahaja.

Kemungkinan menjadi impian setiap pengumpul LEGO, model ini merupakan set Star Wars yang terbesar pernah dihasilkan dan set kedua terbesar selepas "Taj Mahal".

Set ini dikeluarkan pada tahun 2007 dan dijual dengan harga RM2,152. Set ini juga mengandungi figura mini Lego Obi-Wan Kenobi, Chewbacca, Puteri Leia, Luke Skywalker dan Han Solo.

Jumlah kepingan lego adalah sebanyak 5,174 dan kini harganya melonjak menjadi RM10,500.

Set LEGO Grand Carousel ini adalah set yang dikuasakan oleh elektrik dan mempunyai 3,263 keping secara keseluruhan. Apabila ia disiapkan dan disalurkan tenaga elektrik, Grand Carousel ini akan berputar dan memainkan muzik.

Pada tahun 2009, ia boleh menjadi milik anda dengan harga RM1,028 namun pada hari ini harganya melambung menjadi RM11,000.

Set Taj Mahal ini adalah set yang paling besar pernah dihasilkan oleh LEGO. Ia dihasilkan pada tahun 2008 dan mempunyai jumlah kepingan yang tersangat banyak, iaitu 5,922 keping.

10 tahun yang lalu harga set LEGO ini adalah sekitar RM1,200 namun pada tahun 2018, harga tersebut menjadi 10 kali ganda, sekitar RM12,000.


13 Kesan Buruk Kekurangan Tidur Terhadap Tubuh Badan Anda

Kebanyakan orang dewasa memerlukan tidur yang cukup selama tujuh jam, manakala kanak-kanak pula perlu mendapatkan tidur yang lebih lama lagi. Namun, terdapat segelintir orang yang hanya memerlukan tidur kurang daripada tujuh jam tetapi tidak mengantuk pada keesokan harinya dan ada juga golongan yang dipanggil long sleepers kerana memerlukan 11 jam tidur setiap malam.

Seorang pakar neurosains yang ahli dalam kajian mengenai tidur memberitahu bahawa semakin kurang tidur seseorang itu, semakin singkat jangka hayat hidupnya. Ini kerana tidak cukup atau kekurangan tidur akan menyebabkan beberapa permasalahan dan keburukan terhadap otak dan tubuh manusia. Dalam senarai berikut kami akan kongsikan bersama anda kesan akibat tidak mendapat tidur yang mencukupi.

Kekurangan tidur atau jadual tidur yang terganggu telah dikaitkan dengan peningkatan risiko yang lebih tinggi untuk mendapat beberapa kanser tertentu. Antaranya ialah kenser kolon dan kanser payudara.

Penyelidik mengesyaki bahawa gangguan dalam rentak tidur boleh mempengaruhi banyak fungsi biologi dalam badan. Malah, saintis juga telah melihat gejala ini pada haiwan yang dikaji. Mereka telah mengganggu kitaran tidur dan bangun seekor tikus untuk satu masa yang ditetapkan, kenser pada haiwan itu berkembang dengan kadar yang lebih cepat.

Menurut penyelidik dari University of Winconsin, kualiti tidur yang teruk kerap dikaitkan dengan masalah kulit yang kronik. Kajian juga mendapati apabila kulit mengalami kerosakan akibat cahaya matahari atau faktor-faktor lain, proses penyembuhan kulit tidak berlaku dengan baik bagi mereka yang tidak mempunyai tidur yang cukup.

Bukan sahaja melambatkan proses penyembuhan kulit, malah kekurangan tidur juga akan menyebabkan seseorang itu mengalami penuaan kulit dengan lebih cepat dan kelihatan lebih tua dari usia sebenar.

Kekurangan tidur membawa kepada keletihan yang boleh menyebabkan badan gagal mengawal impuls dengan baik. Hal ini akan menjurus kepada kesukaran mengawal nafsu terhadap makanan yang berkalori tinggi dan mempunyai keinginan yang tinggi terhadap makanan yang tidak sihat.

Malah, mereka yang mengalami hal ini juga sukar menangani ketagihan seperti merokok. Para pengkaji berpendapat ketidaksimbangan hormon ini akan menjurus pula kepada peningkatan indeks berat badan yang tinggi dan obesiti.

Mengantuk dikenalpasi telah lama menjadi masalah kepada pelajar. Kajian pernah dilakukan untuk melewatkan satu jam waktu kedatangan di sekolah menengah dan hasilnya ialah peningkatan ketara dalam pencapaian markah ujian. Namun, ia juga memberi kesan yang lebih besar dan buruk kepada remaja iaitu mereka akan lebih cenderung untuk berjaga malam.

Masalah ini bukan hanya kepada kanak-kanak, kekurangan tidur ini juga boleh merosakkan memori jangka pendek orang dewasa. Kajian yang telah dilakukan mendapati orang dewasa yang kekurangan tidur susah mengingati perkataan yang baru mereka belajar dan sukar untuk meningkatkan kemahiran yang baru diperolehi.

Gangguan tidur kepada orang tua boleh membawa kepada perubahan struktur otak yang berkaitan dengan ingatan jangka panjang dan ia akan menyebabkan ia semakin merosot.

Defisit memori berkaitan dengan tidur telah dikaji dan diperhatikan dalam populasi orang dewasa secara umum seawal tahun 1924 lagi. Penyelidik mendapati siapa yang mempunyai tidur yang lebih tidak akan mudah lupa.

Beberapa kajian mendapati bahawa tidur membantu proses membersihkan otak dari protein beta-amyloid yang terbina semasa kita terjaga. Protein ini mempunyai kaitan rapat dengan penyakit Alzheimer.

Penyelidik juga mengatakan bahawa peningkatan mereka yang mengalami kitaran tidur yang teruk lebih cenderung untuk terhasilnya protein beta-amyloid dengan lebih banyak dan menyukarkan pembersihan berlaku.

Terdapat banyak bukti bahawa kekurangan tidur mempunyai kesan negetif pada jantung. Apabila penyelidik melakukan kajian dengan membuatkan peserta untuk berjaga pada tempoh yang agak lama, tekanan darah mereka akan naik.

Peserta yang dibenarkan untuk tidur selama empat jam menunjukkan kadar denyutan jantung yang lebih tinggi berbanding mereka yang mempunyai waktu tidur 8 jam. Kosentrasi protein C-reaktif berlaku sekiranya kekurangan tidur dan ia merupakan penanda bagi risiko masalah berkaitan jantung.

Kebanyakan orang menyedari bahawa ketika mereka mengantuk, mereka sukar untuk berada pada puncak prestasi mereka. Satu kajian mendapati bahawa satu malam yang terganggu tidurnya membuatkan kenaikan 20-32% dalam jumlah kesilapan yang dilakukan oleh pakar bedah.

Ia juga mengganggu konsentrasi dan melambatkan reaksi, sebagai contoh atlet sukan yang memerlukan ketepatan seperti menembak dan sebagainya. Malah, keadaan kurang tidur juga menyumbang kepada masalah yang lebih besar seperti kecuaian dalam pemandua tidn yang boleh mengakibatkan kemalangan.

Tahukah anda tentang perkara-perkara hebat yang dilakukan oleh sistem imunisasi tubuh apabila anda luka namun tidak terus mendapat jangkitan, atau anda mendekati orang sakit tetapi penyakitnya tidak berjangkit kepada anda?

Kekurangan tidur walaupun satu malam boleh mengurangkan atau mengganggu sistem kekebalan tubuh daripada berfungsi dengan baik untuk melawan kuman. Bahkan, kurang tidur juga boleh membuatkan vaksin yang baru anda ambil kurang berkesan.

Dalam kajian yang dilakukan oleh ahli psikologi pemegang Hadiah Nobel iaitu Daniel Kahneman, sekumpulan 909 wanita bekerja dicatat tentang mood dan aktiviti harian mereka. Walaupun ada di antara mereka yang mempunyai perbezaan pendapatan sehingga RM 200,000, ia hanya memberikan kesan minima kepada kebahagian.

Hasil kajian mendapati tidur malam yang tidak teratur menjadi faktor yang lebih besar. Satu lagi kajian melaporkan wanita yang bahagia dalam rumah tangga adalah mereka yang mempunyai tidur yang mencukupi.

Manakala insomnia pula menyebabkan dua kali ganda kemungkinan untuk anda mendapat kemurungan. Pengkaji berpendapat tidur yang cukup boleh membantu merawat simptom kemurungan.

Kekal berjaga walaupun badan anda memerlukan tidur akan mengganggu sistem metabolisma tubuh. Ini akan meningkatkan risiko penentangan insulin oleh tubuh anda dan diabetes Tahap 2.

Beberapa kajian di kalangan orang dewasa mendapati kurang tidur sering dikaitkan dengan penghasilan kencing manis walaupun anda tidak mempunyai berat badan berlebihan. Menurut pengkaji, tidur yang mencukupi juga mengurangkan risiko kencing manis kepada para remaja.

Kekurangan tidur yang teruk boleh memberi kesan kepada kebolehan anda mengendali perbualan, sama seperti seseorang yang mengambil minuman beralkohol.

Peserta ujikaji yang berjaga selama 36 jam secara berterusan cenderung untuk menggunakan pengulangan perkataan yang sama. Mereka juga bercakap dengan kadar perlahan dan tidak jelas. Mereka gagal untuk menyata dan menyuarakan pendapat mereka dengan baik.

Apabila kita tidur, badan akan memperlahankan proses penghasilan air kencing. Akan tetapi hal ini tidak berlaku dengan normal bagi mereka yang mempunyai masalah tidur. Ia boleh menjurus kepada terma yang penyelidik kenali sebagai "pengeluaran air kencing berlebihan pada waktu malam"

Bagi kanak-kanak pula, kondisi ini dikaitkan dengan kencing dalam tidur pada waktu malam. Bagi orang dewasa pula ia dikaitkan dengan nocturia, iaitu keperluan untuk kerap ke tandas pada waktu malam.


7 Fakta Menarik Yang Anda Tak Tahu Mengenai Australia

Apa yang membuatkan Australia lain daripada yang lain adalah ia terletak jauh terpencil daripada negara-negara lain, maka segala apa yang terdapat di dalamnya kebanyakannya tidak terdapat di tempat lain.

Dahulunya tanah ini didiami oleh orang Asli Australia namun orang Barat iaitu dari England telah menghantar para banduan dari negara itu ke tanah ini bermula tahun 1788.

Sejak itu, negara ini berkembang menjadi sebuah negara berbilang kaum apabila ramai pelarian menjadikan Australia sebagai tempat perlindungan.

iluminasi.com kongsikan 7 fakta menarik yang anda tak tahu mengenai Australia.

Jika anda membandingkan keluasan Australia yang hanya mempunyai 7 negeri dengan Amerika Syarikat dengan 50 negeri, saiz Australia hanyalah sedikit kecil iaitu sebanyak 7,692 kilometer persegi.

Jika Rusia tidak menjual Alaska kepada AS, maka saiz Australia jauh lebih besar berbanding negara tersebut.

Ramai yang beranggapan Australia adalah sebuah negara yang kecil namun sebenarnya ia adalah antara negara terbesar di muka bumi, di tangga ke-6 selepas Brazil, China, Amerika Syarikat, Kanada dan Rusia.

Keluasan Australia hampir 23 kali ganda Malaysia, namun populasi di Malaysia jauh lebih tinggi iaitu seramai 31.2 juta orang berbanding Australia dengan 24.1 juta.

Lebih menarik, jumlah populasi kambing di Australia lebih banyak berbanding manusia, kira-kira 150 juta. Tak peliklah jika harga kambing di negara ini tersangat murah.

Ya, Australia mengambil kesempatan baik terhadap populasi haiwan makropod yang tersangat banyak ini sebagai makanan.

Walaupun tak semua penduduk Australia sukakan daging kangaroo namun daging haiwan ini boleh didapati secara meluas di mana-mana pasar raya, penjual daging tempatan dan juga muncul dalam menu-menu di restoran.

Disebabkan kangaroo adalah haiwan yang agak aktif, ia menjadikan daging haiwan ini rendah lemak dan dianggap sebagai alternatif yang lebih baik berbanding daging lembu dan kambing.

Terdapat lebih daripada 200 bahasa digunakan di Australia termasuklah 45 bahasa asli yang berbeza.

Bahasa yang paling popular selepas bahasa Inggeris adalah bahasa Itali, Yunani, Kantonis, Arab, Vietnam dan Mandarin.

Orang asli Australia termasuk Aboriginal Australia dan penduduk pulau Selat Torres berjumlah 669,881 orang atau kira-kira 3% daripada jumlah populasi Australia pada tahun 2011.

Peta Bahasa Aboriginal Australia menunjukkan pandangan yang berbeza negara ini yang berpecah kepada pelbagai wilayah berdasarkan bahasa atau suku kaum berbanding negeri-negeri rasmi.

Tidak seperti di Amerika Syarikat, untuk merujuk seseorang sebagai berkulit hitam di Australia bermaksud mereka adalah warisan Aborigin.

Australia merupakan negara kedua di dunia yang memberikan hak mengundi kepada wanita, iaitu pada tahun 1902.

Kejayaan mendapatkan hak ini boleh dikaitkan dengan kerja-kerja penyokong gerakan "Women's Suffrage" seperti Lady Mary Elizabeth Windeyer dan anaknya Margaret Windeyer.

Lebih daripada 80% tumbuhan, mamalia, reptilia dan katak yang terdapat di Australia adalah unik kepada negara/benua ini sahaja dan tidak dapat ditemui di mana-mana tempat lain di dunia.

Sesetengah spesis haiwan endemik yang terkenal termasuklah koala, kangaroo, dingo, echidna, platypus, wallaby dan wombat.

Ini adalah antara salah satu stereotaip lama yang mana mengatakan semua haiwan di Australia adalah berbisa, dan ia tidak benar. Namun, negara ini mempunyai banyak makhluk berbisa.

Sebagai contoh, di negeri Queensland, terdapat 120 spesis ular namun hanya 65% sahaja yang berbisa dan daripada jumlah ular berbisa ini, 23 daripadanya adalah spesis ular air dan tidak langsung ditemui di darat.

Labah-labah merupakan antara haiwan yang paling ditakuti di antara haiwan berbahaya di Australia, namun bisa kebanyakan labah-labah biasa di Australia dianggap tidak terlalu bertoksik kepada manusia.

Rekod menunjukkan tiada kematian disebabkan gigitan labah-labah sejak tahun 1981.


5 Buku Paling Mahal Pernah Dijual Dalam Sejarah Manusia

Membaca adalah jambatan ilmu. Mereka yang banyak membaca buku pasti mempunyai pengetahuan yang luas. Di zaman serba canggih ini pembacaan telah menjadi sangat mudah dengan adanya teknologi telefon pintar.

Namun begitu, masih ramai yang masih malas membaca. Bagi mereka yang tidak sempat hidup di era canggih ini, buku adalah satu-satunya medium bacaan yang mudah.

Dan biasanya harga bagi sebuah buku tidaklah begitu mahal membuatkannya mudah didapati. Namun terdapat beberapa buah buku istimewa yang mempunyai harga tak masuk akal.

iluminasi.com kongsikan 5 buku yang paling mahal pernah dijual dalam sejarah.

Juga dikenali sebagai "Rothschild Hours", buku ini adalah manuskrip berilustrasi dan berhias yang ditulis dalam bahasa Flemish. Manuskrip ini disusun oleh beberapa seniman di sekitar tahun 1500 hingga 1520 dan mempunyai 254 lembaran.

Ia telah dibeli pada tahun 1999 dengan harga RM60.3 juta sekaligus menjadi manuskrip berilustrasi paling mahal di dunia.

Buku "Bay Psalm" mungkin terkenal sebagai buku pertama yang dicetak di British Amerika Utara dan ia pertama kali dicetak di Cambridge, Massachusetts pada tahun 1640.

Khabar angin mengatakan hanya terdapat 11 salinan sahaja yang tinggal ketika ini, salah satunya telah dijual dalam satu lelongan pada tahun 2013 dengan harga RM64.1 juta.

"St. Cuthbert Gospel" atau "Stonyhurst Gospel" adalah sebuah kitab injil saku yang ditulis dalam bahasa Latin dari abad ke-8. Apa yang membuatkan kitab ini unik adalah ia adalah salah satu contoh pertama percetakan buku di dunia.

Ia dijual dalam satu acara lelongan pada tahun 2012 dengan harga RM64.1 juta.

Magna Carta yang juga dikenali sebagai Magna Carta Libertatum adalah piagam yang disusun oleh Uskup Agung Canterbury dan dipersetujui oleh Raja John dari England untuk melakukan perdamaian di antara beliau dan sebuah kumpulan pemberontak.

Pada tahun 2007, salinan asal Magna Carta telah dibeli dalam sebuah lelongan dengan harga mencecah RM96 juta dan khabar angin mengatakan pembelinya adalah David Rubenstein, dermawan terkenal Amerika Syarikat.

Buku nota yang mengandungi 72 halaman ini mungkin yang paling terkenal daripada jurnal saintifik Leonardo Da Vinci.

Ia mengandungi buah fikiran beliau yang ditulis sendiri olehnya dan teori-teori mengenai pelbagai topik termasuklah pergerakan air, mengapa bulan bercahaya bahkan mengenai fosil.

Pada tahun 1717, manuskrip ini dibeli buat kali pertama oleh Thomas Coke, yang kemudiannya menjadi Earl of Leicester, membawa kepada penamaan buku ini kepada "Codex Leicester".

Pada tahun 1980, manuskrip ini berada dalam tangan pengumpul seni, Armand Hammer. Namun, pada tahun 1994, jurnal ini telah dibeli oleh Bill Gates dengan harga RM138.7 juta, menjadikannya sebagai buku paling mahal yang pernah dijual dalam sejarah.


Ini Sebab Mengapa Anda Patut Minta Resit Ketika Makan Di McDonald's

Boleh kata kebanyakan daripada kita akan melakukan perkara yang sama apabila ditanya sama ada mahukan resit atau tidak jika memesan hidangan di McDonalds.

Ramai yang beranggapan bahawa resit tersebut adalah tidak penting dan hanya akan membuatkan dompet atau beg tangan anda bersepah dengan kertas yang tak membawa apa-apa makna.

Namun, jika anda ingin memastikan anda mendapat servis yang pantas dan makanan yang segar, anda harus meminta resit daripada juruwang yang mengendalikan pesanan makanan anda bagi kunjungan anda selepas ini ke McDonald's.

Kamran Adnan merupakan bekas pekerja McDonald's hampir setahun dan beliau telah berkongsi satu butiran yang agak menarik yang mana mampu memberikan anda pengalaman yang lebih baik ketika mengunjungi restoran makanan segera ini.

Apabila anda meminta resit di kaunter McDonald's, kemungkinan besar anda seolah-olah memberikan satu amaran kepada juruwang tersebut bahawa anda adalah seorang pelanggan yang misteri.

Para pekerja McDonald's dilatih untuk sentiasa memerhati dan memberikan lebih perhatian lebih kepada "pelanggan misteri" ini yang datang pada waktu kemuncak untuk makan tengahari dan malam, biasanya di antara pukul 12 hingga 2 petang dan 5 hingga 7 malam.

Mereka ini dikenali sebagai "Gapbuster", pelanggan yang dibayar khas oleh syarikat untuk menilai pengalaman keseluruhan mereka di restoran ini dan memaklumkannya kepada pihak berkenaan.

Sebaik sahaja pelanggan meminta butiran transaksi mereka, pekerja bukan sahaja akan melakukan kerja dengan lebih pantas tetapi juga memastikan makanan yang disediakan adalah yang terbaik.

Ini kerana maklum balas oleh pelanggan misteri ini berkait secara terus dengan penilaian sesebuah restoran McDonald's ini.

Kamran memberitahu adalah mudah untuk mengenalpasti pelanggan misteri kerana mereka akan sentiasa meminta resit selepas membuat pembayaran.

Sebenarnya perkara ini mengajar kita untuk lebih teliti ketika memesan makanan.

Jika anda fikirkan, kebanyakan orang tidak mengendahkan untuk meminta resit. Namun, tindakan meminta resit sebenarnya memang menunjukkan bahawa anda seorang pelanggan yang peka dan ini sekaligus membuatkan mereka yang melayan anda melakukan kerja dengan lebih teliti.

Secara psikologi, mereka yang tidak kisah sama ada mendapat resit atau tidak memberikan tanggapan bahawa mereka ini jenis yang agak relaks.

Jadi, jika pelayan melakukan kerja dengan perlahan atau menyediakan makanan yang kurang memuaskan, kebanyakan daripada pelanggan jenis ini tidak begitu kisah dan akan berlalu begitu sahaja tanpa sebarang aduan.


Lelaki Ini Menjadi Kacak Dan Kurus Hanya Kerana Bermain Permainan Video (DDR)

Senaman merupakan sesuatu yang menyeronokkan, sekiranya kita dapat melakukan sesuatu yang kita suka. Namun bagi majoriti orang, senaman adalah sesuatu yang tidak seronok sehingga menyebabkan ramai mengambil mudah aktiviti bersenam.

Bagaimana pula sekiranya alatan yang unik seperti permainan video dijadikan alat bantuan untuk anda bersenam? Adakah anda rasa teruja untuk melakukannya?

Memang sukar untuk dipercayai bahawa permainan video mampu menurunkan berat badan, kerana imej yang selalu digambarkan daripada aktiviti permainan video adalah seorang remaja terbaring dengan alat kawalan di tangan, matanya fokus pada kaca televisyen menekan-nekan butang.

Tetapi konsep yang dikenali sebagai 'exergaming' di mana permainan video dan senaman disatukan, semakin diterima ramai dan dibuktikan berkesan daripada segi saintifik berjaya menurunkan berat badan individu.

Exergaming atau 'exercise gaming' adalah sejenis model permainan video yang dibangunkan dengan memerlukan input pergerakan daripada pemain, bukan hanya sekadar menekan-nekan butang alat kawalan. Kebanyakannya direka untuk memastikan pemain berdiri dan mula melakukan aktiviti-aktiviti seakan-akan sukan, berpandukan kepada permainan video.

Persoalan penting yang perlu dijawab terlebih dahulu - adakah 'exergaming' berkesan dalam menjadi satu bentuk aktiviti yang layak digelarkan senaman? Jawapannya, ya!

Sudah banyak kajian dilakukan dan disahkan dengan nama-nama pusat penyelidikan seperti University of Calgary, American Council on Exercise dan University of Massachusetts mengakui 'exergaming' boleh diletakkan sama seperti senaman sebenar - bergantung kepada input yang diperlukan.

Sebagai perbandingan, berjalan kaki sejauh 4.8 km selama 30 minit, membakar sebanyak 120 kalori. Bermain permainan video berbentuk besbol membakar 135 kalori dalam tempoh yang sama. Bagi permainan video bercorak tarian seperti Dance Dance Revolution atau DDR pula, jumlah kalori yang dibakar adalah 159 kalori.

Kisah individu yang menjadikan DDR sebagai alat senaman mereka dalam bentuk 'exergaming' sehingga berjaya kurus, kerap kali dikongsikan bagi menjadi inspirasi kepada orang lain. Dalam satu kajian melibatkan 160 orang individu yang mempunyai diabetis tahap 2, didapati 'senaman' setiap hari yang dilakukan peserta kajian mampu mengawal kandungan gula dalam badan mereka.

Bagi mereka yang tidak tahu, DDR adalah sebuah permainan video yang ringkas di mana pemain perlu mengikut arah yang dipaparkan pada skrin dan memijak arah yang sama pada alat kawalan berbentuk alas, mengikut rentak lagu. Tahap pergerakannya pula berbeza mengikut tahap kesusahan dan lagu yang dipilih.

Pernah anda melihat individu lain menari seorang diri di depan TV sambil memijak alas berwarna-warni? Itulah permainan video DDR yang cukup popular.

Salah satu kisah yang baru saja dikongsikan pada awal bulan Oktober 2018, adalah berkenaan seorang lelaki dari Arkansas yang hanya dikenali dengan nama timangannya, Xopher. Berdepan risiko memerlukan penggantian jantung pada tahun 2012, Xopher yang obese sejak muda nekad membeli sebuah mesin arked DDR untuk dipasang di rumahnya. Beratnya pada ketika itu 147kg.

Walaupun sudah lama bermain permainan DDR sejak 2002, dia hanya mampu bermain pada tahap kepayahan 'senang.' Namun berkat usahanya setiap hari meluangkan masa, selama 2 tahun beratnya turun 25 kg. Dia juga mula merasa lebih cergas untuk bermain pada tahap yang lebih sukar.

Kemahiran dia dalam DDR juga bertambah. Tahap 'senang' dah jadi sangat senang pada dirinya.

Usaha beliau bermain secara serius diteruskan lagi dan beratnya ketika ini berada sekitar 95 kg sahaja, dalam usaha penat lelah 4 tahun. Ini menyebabkan kadar tekanan darahnya yang sebelum itu berada pada paras 140/80 turun kepada 112/65. Kadar nadi rehat Xopher juga menurun daripada 70 ke 50 denyutan satu minit.

Kini Xopher telah melabur untuk memiliki beberapa unit mesin DDR yang dipasangkan di rumahnya. Ekoran Berat badannya kini mengalami kesukaran untuk turun lebih daripada sedia ada, jadi Xopher turut memulakan aktiviti senaman di gimnasium bagi membantu membina otot serta meregangkan kembali kulit yang melendut, akibat penurunan berat yang banyak.

Populariti DDR dilihat akan kembali memuncak berikutan usaha peminat-peminatnya mahu menjadikan DDR sebagai salah satu sukan elektronik secara rasmi, dengan pengumumannya dibuat pada April 2018. Pengenalan versi terbaru DDR pada tahun 2016 mendapat sambutan menggalakkan dan Xopher cukup gembira alat yang membantunya kurus, kini boleh diakses semula oleh orang ramai selepas zaman kegemilangan DDR berakhir.

Nasihat kami, sekiranya anda mendapati senaman merupakan sesuatu yang sukar untuk anda lakukan, berikutan kesempitan masa atau komitmen keluarga dan kerja, apa kata anda cuba dapatkan sebuah konsol permainan serta perisian DDR beserta pad alas pengawalnya - mana tahu sedang berseronok menari, anda boleh juga menurunkan berat badan?